
ΚΕΦΑΛΑΙΟ 1: ΝΕΟΕΛΛΗΝΙΣΜΟΣ ΚΑΙ ΣΥΓΚΡΟΤΗΣΗ ΚΡΑΤΟΥΣ

ΕΙΣΑΓΩΓΗ

Στο μέρος αυτό του βιβλίου θα συνεχίσουμε τη μελέτη της διαμόρφωσης του Ελληνισμού, της εθνικής του συνείδησης, της συγκρότησης κράτους και τις διασταυρούμενες βαθμίδες της οικονομικής βάσης και της πολιτικής εξέλιξης. Η μελέτη της Ελληνικότητας, όπως ισχυρίζομαι, έχει ανεξάρτητη κίνηση και μεγάλη ακτίνα παγκόσμιας δράσης, οπότε δεν θα ήταν χρήσιμο να περιοριστεί στα στενά όρια του νέου ελληνικού κράτους.

Η χρονική και ιστορική περίοδος από το 1821 που ξέσπασε η ελληνική Επανάσταση έως σήμερα είναι ασφαλώς πολύ μεγάλη. Τα γεγονότα, οι ανακατατάξεις, οι επαναπροσδιορισμοί, οι μεγάλες και μικρές μεταβολές, που έλαβαν χώρα στην ελληνική ιστορία, οι εδαφικές επεκτάσεις, οι πολιτικοί ανταγωνισμοί, και τόσα άλλα, μπορούν να συστήσουν ένα αχανές πεδίο έρευνας η  εξάντληση του οποίου δεν θα μπορούσε να συντελεστεί στα πλαίσια του παρόντος. Γι’ αυτό προτιμήσαμε να «σπάσουμε» τα 200 χρόνια περίπου της νεότερης ιστορίας του ελληνικού κράτους σε ορισμένες περιόδους, εκείνες που κρίθηκαν, τρόπον τινά, ότι συνεισέφεραν την ιστορική «στιγμή» της καμπής. Η περίοδος της Επανάστασης, ’21 –’27, λόγω της μεγάλης πυκνότητας σε γεγονότα και σε νοήματα, ασφαλώς απαιτεί η ίδια, την ανάληψη ευθύνης για συγγραφή ξεχωριστού βιβλίου, οπότε και διαφεύγει από την παρούσα έρευνα, αν και ήταν αυτή που μετέβαλλε ριζικά το χώρο δυνατοτήτων των Ελλήνων, το χώρο άσκησης των ικανοτήτων τους ως προς τη σύσταση Κράτους, πολιτιστικών μέσων και αξιακών προτύπων και το χώρο των οικονομικών επιδόσεων. Μια δεύτερη ενότητα που θα αφαιρεθεί από την ενδελεχή ιστορική έρευνα είναι εκείνη που αφορά στους διεξαγόμενους πολέμους τον 19ο και 20ο αιώνα. Οι συγκρούσεις με τους τούρκους Οθωμανούς συνεχίστηκαν και μετά την ίδρυση του Ελληνικού Κράτους με κορύφωση τον πόλεμο του 1897, οι αγώνες για το Μακεδονικό, ο πρώτος παγκόσμιος πόλεμος, η μικρασιατική καταστροφή, και ο δεύτερος παγκόσμιος, παρά το ότι στοίχισαν αναρίθμητες ζημιές σε εθνικό πλούτο και ανθρώπινες υπάρξεις, ωστόσο δεν απείλησαν την πορεία ολοκλήρωσης του Ελληνικού Έθνους. Αντίθετα ενδυνάμωναν τις προσπάθειες των Ελλήνων για αυτοπροσδιορισμό, οικονομική πρόοδο και κοινωνική ανάπτυξη. Η τρίτη ενότητα που θα αφαιρέσω είναι εκείνη της πολιτικής παραμόρφωσης των συστημάτων διοίκησης που διεπράχθη από τη στρατιωτική χούντα κατά τη περίοδο 1967 -1974 καθώς και η εθνική περιπέτεια του εμφυλίου πολέμου, 1946 -49.  

Παρ’ ότι η ιστορική περίοδος είναι μεγάλη και παρ’ ότι η πυκνότητα των πολιτικών γεγονότων είναι εκρηκτική, οι οικονομικές και κοινωνικές δομές της Ελλάδας, τουλάχιστον μέχρι το δεύτερο παγκόσμιο πόλεμο, κατέγραψαν μια πιο ομαλή καμπύλη εξελίξεων. Βεβαίως και εδώ σημειώθηκαν αλλαγές και αρκετά μεγάλες μεταβολές αλλά αυτές δεν ήταν ικανές να συστήσουν ένα νέο τρόπο οργάνωσης και παραγωγής των υλικών πόρων αλλά ούτε και να διαμορφώσουν την καθολική ενότητα από την οποία θα προέκυπτε μια ομοιογενής και σταθερή ταυτότητα του νέου Έθνους. Ο κοινωνικός χώρος παρέμενε για δεκαετίες ολόκληρες κάτω από τη κυριαρχία της αγροτικής οικονομίας και ενός αναιμικού σχετικού εμπορίου, ο τεχνολογικός εξοπλισμός ήταν απαρχαιωμένος, ο βιομηχανικός κλάδος μικρός και οι εκπαιδευτικές δομές ασθενικές. Οι πολιτικές διαδικασίες που παρήγαγαν το μετασχηματισμό του κοινωνικού χώρου στην Ευρώπη, παρά το ότι συγκέντρωναν τη προσοχή και το θαυμασμό του ελληνικού λαού, δεν στάθηκε δυνατό να αναπτυχθούν στη χώρα ενδογενώς αλλά ούτε και να γίνουν απολύτως κατανοητές. Όπως έχουμε δεχθεί, το κίνημα του Διαφωτισμού ηττήθηκε προς όφελος των συντηρητικών, εκκλησιαστικών και προυχοντικών συμφερόντων, με συνέπεια τη διακοπή των πνευματικών ζυμώσεων περί του φιλελευθερισμού και των σχετικών μορφών διακυβέρνησης. Οι πνευματικές κινήσεις μειώθηκαν και η προσοχή επικεντρώθηκε σε δύο μεγάλα θέματα: στη κατανομή των γαιών που άφησαν οι οθωμανοί τούρκοι και σ’ εκείνο του εθνικού αλυτρωτισμού.

Όμως για να εξεταστούν οι εξελίξεις στο οικονομικό, κοινωνικό και πολιτικό επίπεδο του εθνικού χώρου θα πρέπει να επιλεγεί μια κατάλληλη μέθοδος περιγραφής, ανάλυσης και εκτίμησης των δεδομένων και των μεταβολών τους, ώστε να αναπλασθεί με τη μεγαλύτερη δυνατή αμερόληπτη πιστότητα, η ιστορική πορεία. Η εθνική ιστοριογραφία είναι γεμάτη από ιδεολογικές μεροληψίες. Κατά το μάλλον ή ήττον, έχει τεθεί στην υπηρεσία των πολιτικών επιδιώξεων και σκοπών που πρόβαλλαν οι διάφορες πολιτικές ομάδες ή κόμματα. Ίσως δεν ήταν δυνατόν να γίνει αλλιώς λόγω των συνθηκών και των κανόνων που επέβαλλαν και επιβάλλουν. Άλλωστε και στο διεθνή χώρο η μελέτη των ιστορικών ανασυγκροτήσεων υποφέρει από ανάλογα συμπτώματα. Το ερώτημα που τίθεται τελικά είναι αν και κατά πόσο γίνεται εφικτή μια ιστορία απαλλαγμένη από την ιδεολογία και τη τελεολογία της. Αν είναι δηλαδή δυνατή μια «καθαρή»  Ιστορία.

Γιατί ιστορία, φυσικά, δεν είναι η απλή καταγραφή των γεγονότων και το χρονολόγιο τους, ούτε και η μεθύστερη αξιολόγηση τους, αλλά η ανάπλαση του κοινωνικού χώρου μέσα στον οποίο δημιουργήθηκαν και αναπτύχθηκαν τα ιστορικά γεγονότα καθώς και οι συνέπειες τους που «έπεσαν» ξανά στον κοινωνικό χώρο αναπλάθοντας τον. Δεδομένου ότι ένα γεγονός δεν είναι τίποτα άλλο από μια συμπυκνωμένη προβολή καταστάσεων, οι επιπτώσεις που αφήνει επιστρέφουν ως αντικειμενοποιήσεις και δημιουργούν μια σειρά μορφών που επενεργεί άμεσα ή έμμεσα, δημιουργώντας νέες καταστάσεις. Αυτή η παλίνδρομη συμπεριφορά κοινωνικού χώρου, γεγονότος, κοινωνικού χώρου, ασφαλώς δεν αφορά μόνο στους ανθρώπους αλλά και στα προϊόντα τους, στα επιτεύγματα τους. Ο άνθρωπος είναι τελικά υποταγμένος στις συνθήκες που τον καθορίζουν, είναι ένα ιστορικό προϊόν του προϊόντος του, όπως αρχικά έλεγαν ο Μάρξ και ο Ένγκελς και κατόπιν οι δομομαρξιστές ή είναι αυτός ο δημιουργός των ιστορικών συνθηκών  που τις ελέγχει ανά πάσα στιγμή, και τις μεταβάλλει; 

Αυτού του είδους οι αντιφάσεις έχουν δημιουργήσει πολλές συγχύσεις, αλλά στάθηκαν και η αφορμή για τη συγκρότηση φιλοσοφικών θεωριών και συστημάτων ακόμα. Για παράδειγμα ο Νίτσε τάχθηκε εναντίον κάθε ιστορίας δηλαδή κάθε σεβασμού του παρελθόντος. Μόνο έτσι θα μπορούσε ο άνθρωπος να απελευθερωθεί από τα δεσμά του. Ο Ένγκελς  σε ένα από τα πολλά γράμματα του προς τον Μάρξ είχε πεί: «οι ίδιοι οι άνθρωποι  δημιουργούν την ιστορία τους αλλά μέσα σε ένα δοσμένο περιβάλλον που τους καθορίζει». Το συμπέρασμα αυτό είναι λίγο ακαθόριστο και αντιφατικό. Αν οι άνθρωποι δημιουργούν την ιστορία τους σημαίνει πως καθορίζουν και τις συνθήκες της ύπαρξης τους και ότι δεν καθορίζονται απ’ αυτές. Είναι οι ίδιοι δηλαδή το υποκείμενο της ιστορίας και όχι το προϊόν της. Αν οι συνθήκες και οι περιστάσεις δημιουργούσαν την ιστορία του ανθρώπου τότε αυτές θα έπαιρναν ένα παντοδύναμο χαρακτήρα έξω από τις ανθρώπινες διαστάσεις και μάλλον υπερφυσικό. Έτσι θα οδηγούμαστε σε ένα ιδεαλιστικό δογματισμό που οι δομές τότε θα έπαιρναν τη θέση της ακατάληπτης θεότητας. Πέραν αυτού, αφού οι άνθρωποι υπερκαθορίζονται από τις συνθήκες ποιος είναι ο σκοπός της δράσης τους και ποιο το περιεχόμενο των ευθυνών τους;

Όταν υπερτιμάται ο ρόλος των δομών και των συνθηκών τότε ο άνθρωπος χάνεται ή και συνθλίβεται μέσα στα γρανάζια της ιστορίας. Από την άλλη μεριά όμως όταν υπερτιμάται ο ρόλος του ανθρώπου σε καθοριστικό παράγοντα τότε εξαφανίζεται η σπουδαιότητα των δημιουργημάτων του που είναι το αποτέλεσμα των πράξεων της εργασίας του δηλαδή της ουσίας του.

Κρίνοντας τη τρίτη θέση του Φόϋερμπαχ ο Μάρξ έγραψε: «η υλιστική θεωρία σύμφωνα με την οποία οι άνθρωποι είναι προϊόντα των περιστάσεων και της εκπαίδευσης ... δεν λαμβάνει υπ’ όψιν της το γεγονός ότι οι περιστάσεις αυτές τροποποιούνται ακριβώς από τους ανθρώπους και ότι ο παιδαγωγός πρέπει να εκπαιδευτεί και αυτός». Οι θέσεις αυτές περικλείουν διακρίσεις με μεγάλη λεπτότητα η οποία δεν έγινε πάντα ευρέως αντιληπτή. Μοιάζει να αποτελούν ταυτολογία η οποία στερείται νοήματος και η οποία αντιφάσκει με την ικανότητα συνειδητοποίησης μιας κοινωνικής τάξης η οποία είναι σε θέση να επιφέρει την αλλαγή των ισχυουσών συνθηκών αφού καθορίζεται απ’ αυτές. Πως είναι δυνατόν η αστική τάξη να επιβληθεί επί των φεουδαρχικών συνθηκών και να τις ανατρέψει εισάγοντας νέες ή πως είναι δυνατόν οι υποταγμένοι Έλληνες να ανατρέψουν τις συνθήκες κυριαρχίας, ή η εργατική τάξη να εγκαθιδρύσει μια νέα τάξη συνθηκών ακυρώνοντας τη παλιά.

Θα μπορούσαμε να αντιμετωπίσουμε διεξοδικά τη ταυτολογία, αν εισδύαμε στο βαθύ εσωτερικό του περιεχομένου των «συνθηκών» και του «υποκειμένου», να ανακαλύπταμε δηλαδή τους τρόπους που ισορροπούν οι διαρθρώσεις τους. Και οι δύο έννοιες είναι μεταβλητά κινούμενα μεγέθη που καλύπτουν και αναπτύσσονται στο κοινωνικό χώρο τον οποίο  και διαμορφώνουν. Αυτό μπορεί να σημαίνει πως ούτε οι συνθήκες ούτε ο άνθρωπος – υποκείμενο, είναι μονολιθικά συγκροτημένες οντότητες, άρτιες και αμετάβλητες, ακόμα και στις περιόδους στις οποίες κυριαρχούν. Η κυριαρχία μιας μορφής συνθηκών, (πολιτικών, οικονομικών, πολιτιστικών, κλπ.,) οπωσδήποτε προϋποθέτει μια άλλη μορφή συνθηκών η οποία κυριαρχείται αλλά δεν εξουδετερώνεται. Υπάρχει και δημιουργεί «συμβάντα» μικρότερης ίσως εμβέλειας από εκείνα της κυρίαρχης. Η κυριαρχία επομένως μιας υφής συνθηκών δεν είναι απόλυτη, βρίσκεται συνεχώς υπό αίρεση και αμφισβήτηση από μια άλλη υφή η οποία και αυτή όπως και η πρώτη έχουν την έδρα τους στο μεταβαλλόμενο υποκείμενο που είναι ο άνθρωπος. Όχι σε μια άλλη ομάδα ανθρώπων αλλά στο ίδιον άνθρωπο ο οποίος ενώ επιλέγει αυτή τη μορφή πράξης κάτω από την κυριαρχία των ισχυρότερων συνθηκών ταυτόχρονα αμφισβητεί την ορθότητα της επιλογής του λόγω της εσωτερικής ροής μεταβαλλόμενων στοιχείων. Έτσι μπορεί αυτή μου η πράξη να είναι σύμφωνη με την αναγκαιότητα της υποταγής μου στου τούρκους οθωμανούς αλλά η άλλη μου είναι πολύ πιθανό να βρίσκεται στην αντίθετη κατεύθυνση. Έχω μπροστά μου ένα ανοιχτό χώρο δυνατοτήτων που μου προσφέρεται από τις υπάρχουσες συνθήκες. Ως ορθολογικό άτομο που είμαι διαβλέπω μια ιεραρχία ενδιάμεσων μεσολαβήσεων τις οποίες και αξιολογώ, σύμφωνα με το ατομικό ή συλλογικό συμφέρον. Ταυτόχρονα διαθέτω και ένα χώρο μέσων τα οποία χρησιμοποιώ με την ευελιξία που επιβάλει η επίτευξη των σκοπών μου. Συνεπώς αν απορρίψουμε την ολοκληρωτική μονολιθικότητα των συνθηκών και του υποκειμένου, τότε ο άνθρωπος και οι συνθήκες αποτελούν μια συνθετική ολότητα δράσης η οποία βρίσκεται πίσω από κάθε μορφή ιστορίας. 

Βέβαια ούτε ο χώρος των δυνατοτήτων που προσφέρει η κυριαρχία των συνθηκών ούτε ο χώρος των μέσων είναι απεριόριστοι. Προσδιορίζονται κυρίως από το τεχνολογικό επίπεδο και το γνωστικό φορτίο. Αλλά και αυτά τα δύο επίπεδα είναι μεταβλητές εξαρτώμενες από την ολοποιούσα δράση του ανθρώπου – υποκειμένου. Κατά συνέπεια η Ιστορία είναι μια πεπερασμένη χωροχρονική αναπαράσταση πράξεων που προέρχονται από την εναλλαγή μεταβλητών παραγόντων που εδράζουν είτε στη ρευστότητα των συνθηκών είτε στην υπό αίρεση ορθολογικότητα των υποκειμένων. Ούτε οι συνθήκες ούτε το υποκείμενο είναι αυτόνομες οντότητες που αντιδιαστέλλονται αναζητώντας η κάθε μία για τον εαυτό της το πρωτείο της υπεροχής. Η μία είναι αναπαράσταση της άλλης και η ιστορία είναι η δυναμική κίνηση που ενοποιεί και τις δύο. Ιδιαίτερη σημασία όμως θα πρέπει να δώσουμε στην έννοια – κλειδί που χρησιμοποίησα παραπάνω, δηλαδή στην «ορθολογικότητα». Η έννοια αυτή έχει ένα περιεχόμενο με πολλές στοιβάδες. Ο χώρος των δυνατοτήτων ή ενδεχομένων και ο χώρος των μέσων που μου διατίθεται δεν επιβάλλει ντετερμινιστικά και την ορθολογική επιλογή του καταλληλότερου. Και κατά το πλείστων ο άνθρωπος - υποκείμενο επιλέγει το λάθος ενδεχόμενο το οποίο μετατρέπει σε πράξη αν και ο άνθρωπος – άτομο μπορεί να επιλέξει το σωστό. Άρα η δυνατότητα που μετατρέπεται σε πραγματικότητα στηρίζεται σε λάθος πρακτικές επιλογές και άρα η ιστορία είναι μια συσσώρευση ανθρώπινων λαθών, οι οποίες διαμορφώνουν και τις συνθήκες οι οποίες τις περισσότερες φορές στρέφονται εναντίον του και οι οποίες βασίζονται στην ρευστότητα που περικλείει η έννοια της ορθολογικότητας. Η απουσία της ορθολογικότητας κατά τη περίοδο της δογματικής μεταφυσικής για παράδειγμα, όχι μόνο ποδηγέτησε την ανθρώπινη πρόοδο αλλά κατέγραψε και ένα είδος ιστορίας συσσωρευμένων λαθών. Το ίδιο και οι αποφάσεις του Ναπολέοντα ή του Χίτλερ για τη κατάληψη της Μόσχας, ή του Σουλεϊμάν του Μεγαλοπρεπούς για τη κατάληψη της Βιέννης.

Ούτε οι συνθήκες ούτε το ανθρώπινο υποκείμενο είναι, κατά συνέπεια, σταθερές, αμετάβλητες και αιώνιες ουσίες, αλλά επαναισορροπούν συνεχώς κάτω από τη διαδοχική επενέργεια των στοιχείων τους. Ο τρόπος που γίνεται είναι κατά περίπτωση τυχαίος ή δεσμευμένος αλλά εκείνο που έχει ιδιαίτερη σημασία είναι να διακρίνουμε όχι μία αλλά πολλές ιστορίες. Τουλάχιστον εδώ θα ξεχωρίσω δύο. Εκείνη που εξυφαίνεται από την επαναληπτικότητα των λαθών στη πρακτική δράση και η οποία δημιουργεί τις επικρατούσες συνθήκες που αντιτίθενται στον άνθρωπο και εκείνη που αναπτύσσεται από τις κυριαρχημένες συνθήκες που αμφισβητούν τις κυρίαρχες και πραγματώνουν την ανθρώπινη δημιουργικότητα. Θα λέγαμε ότι έχουμε μία κακή «φενακισμένη» ιστορία και μία καλή «προοδευτική». Γιατί όλες οι μεγάλες ωθήσεις που δέχτηκε το ανθρώπινο γένος τόσο στο τεχνολογικό πεδίο όσο και στο φιλοσοφικό, προήλθαν από τον άνθρωπο ερευνητή ή στοχαστή που αντιτάχθηκε στις κυριαρχούσες συνθήκες. Από τον Σωκράτη έως το Χριστό και από τον Μπρούνο έως τον Νεύτωνα και τον Δαρβίνο, οι κυρίαρχες συνθήκες αντιτάχθηκαν στα έργα τους αλλά με ένα απεγνωσμένο τρόπο που τελικά δεν κατάφερε να ακυρώσει την επικράτηση τους. Τι είδους κυριαρχία άσκησαν οι συνθήκες πάνω στον Γαλιλαίο και στον Κοπέρνικο όταν αυτοί ως άτομα μετέβαλαν εντελώς τις τεχνολογικές υλικές προϋποθέσεις της εποχής και επομένως τις συνθήκες;  

Τελικά ούτε οι συνθήκες ούτε ο άνθρωπος αποτελούν ανεξάρτητες και αυτοτελείς οντότητες. Διαπλέκονται πότε αρμονικά και πότε συγκρουσιακά και δημιουργούν ένα κοινωνικό χώρο ο οποίος κυριαρχείται από ενδιάμεσες ιεραρχήσεις οι οποίες πρέπει να μελετηθούν. Οι ιεραρχήσεις αυτές, (κοινότητα, άτομο, βιογραφία, γλώσσα, φορείς πολιτιστικών αξιών, πρότυπα, παραδόσεις, κλπ.) βρίσκονται ανάμεσα στις κοινωνικές τάξεις και το κράτος, ανάμεσα στο ιστορικό παρελθόν και στο παρόν, στο ολικό και στο μερικό. Είναι τα σημεία ή οι κλειδώσεις όπου συγκλίνουν ή αποκλίνουν οι κυρίαρχες και οι κυριαρχούμενες συνθήκες,  ορίζοντας μια λεπτή γραμμή η οποία διαπερνά ολόκληρο τον κοινωνικό χώρο.

Ειδικά για τη μελέτη της περιόδου της οθωμανικής κατοχής, της επανάστασης  αλλά και της μετεπαναστατικής Ελλάδας έως και την μικρασιατική καταστροφή το 1922, οι γενικές κατηγορίες των κοινωνικών τάξεων, της σύγκρουσης, του τρόπου παραγωγής, της οικονομικής εκμετάλλευσης και γενικά των μακροκοινωνικών δομών, έχουν βέβαια την αξία τους στην ανάλυση αλλά δεν επαρκούν. Χρησιμοποιώντας τη μέθοδο του αφαιρετικού στοχασμού, οξύτερη προσοχή απαιτείται, στην εξέταση των μεσολαβήσεων που εκφράζονται από τη κοινότητα, τις διαπροσωπικές σχέσεις, τα γλωσσικά ιδιώματα, τη ποιότητα των ηγετικών προσωπικοτήτων, τις εθνικές προσδοκίες, το προφίλ του «χωριάτη» και του «προύχοντα», κλπ.  Η αναζήτηση και ανασύνθεση του όλου μέσω των μερών, όσο μικρά και αν είναι αυτά, αποκαλύπτει το ιστορικό γίγνεσθαι ως διαλεκτική οριζόντιων αλληλεπιδράσεων διαρκούς κίνησης. Με άλλα λόγια ο ιστορικός καμβάς είναι ένα σύνολο συναρτήσεων, όπου δεν υπάρχουν σταθερές αλλά εξαρτώμενες μεταβλητές οι οποίες διαμορφώνουν ένα σχήμα συνόλου πότε σταθερού και πότε μεταβλητού χαρακτήρα.

Ωστόσο φαίνεται πως οι επικρατούσες συνθήκες έχουν ισχύ με την οποία μπορούν να υποτάσσουν το άτομο. Αυτό εξηγείται από το γεγονός ότι αυτές συνιστούν πραγματικότητα που δημιουργήθηκε από τη δράση πολλών γενιών στο παρελθόν, τα δημιουργήματα των οποίων είτε ως υλικά στοιχεία είτε ως πνευματικά αποσπάσθηκαν από τον βιωμένο κόσμο της εποχής και διαμόρφωσαν μια αφηρημένη υπέρ κοινωνική σφαίρα θετικών και κανονιστικών αρχών και αξιών η οποία κινείται διαχρονικά. Είτε στο συνειδητό είτε στο κοινωνικό ασυνείδητο. Αυτό σημαίνει πως για να ανατραπεί η ισχύς τους θα πρέπει μια σύγχρονη γενιά να αντιμετωπίσει όλες τις προηγούμενες σωρευτικά. Ασφαλώς και το εγχείρημα δεν είναι εύκολο λόγω του γεγονότος ότι το μερικό καλείται να μετατραπεί σε ολικό, εκτοπίζοντας ουσιαστικά το παρελθόν από το ιστορικό προσκήνιο. Ακόμα και αν οι υλικές συνθήκες είναι ώριμες και ακόμα και αν επιφέρουν ριζικά αιτήματα ανατροπών, ωστόσο οι επικρατούσες συνθήκες δεν είναι εύκολο ριζικά να μεταβληθούν. Τότε σχηματίζεται μια παλινδρομική προοδευτική κίνηση, νέων και παλιών στοιχείων, με γρήγορη διαδοχή γεγονότων, η οποία τελικά καταλήγει σε μια νέα ισορροπία, παράγωγο της προηγούμενης. Έτσι το καπιταλιστικό σύστημα, για παράδειγμα, επικράτησε αλλά μέσα από παλίνδρομες και παλινορθωτικές φάσεις του φεουδαρχισμού. Οι Έλληνες αποτίναξαν την τουρκική κατοχή αλλά λόγω του γεγονότος ότι οι υλικές συνθήκες παραγωγής δεν άλλαξαν ουσιαστικά, το κράτος που δημιούργησαν ήταν κάτι σαν συνέχεια του κοινωνικού χώρου που ίσχυε επί τουρκοκρατίας. Οι προσπάθειες του Καποδίστρια για ανατροπή των τοπικών εξουσιών των προυχόντων, τελικά απέβησαν άκαρπες ένεκα της ισχύος των αρχών και αξιών δηλαδή των επικρατουσών συνθηκών του παρελθόντος. Κατά παρόμοιο τρόπο και οι ιδέες των Διαφωτιστών. Όμως η ιστορία στα πλαίσια της μεθόδου της υψηλής αφαίρεσης που κινείται, θεώρησε τις πράξεις του Καποδίστρια ως τον μείζονα όρο, οι συνέπειες του οποίου καθόρισαν τις εξελίξεις για τα επόμενα χρόνια.

Σ’ αυτή τη γωνιά της νοτιοανατολικής Ευρώπης, το ανάγλυφο της βαλκανικής γης δεν θα είχε καμία σπουδαιότητα αν δεν υπήρχαν οι Έλληνες. Η γεωλογική ποικιλία, η κλιματική γλυκύτητα και το αδιάκοπο φως, δεν θα είχαν καμία ομορφιά να προσφέρουν αν δεν συνδυάζονταν με τη χιλιετιών ιστορία των Ελλήνων, τις επιτυχίες και τις αποτυχίες τους. Είτε με το απόγειο τους είτε με το ναδίρ τους, οι Έλληνες όχι μόνο συγκίνησαν αλλά και επηρέασαν τις εξελίξεις στην υπόλοιπη Ευρώπη και στην εγγύς Ανατολή.

Όπως και κάθε άλλη μεγάλη ιστορία, έτσι και η ελληνική δεν καταγράφηκε με γραμμικό και μονιστικό τρόπο. Στην ουσία της αποτελεί μια εύλογη συμπύκνωση και εύγλωττη έκφραση της παγκόσμιας ιστορίας. Αυτός είναι και ο προφανής λόγος για τον οποίο διαπρεπείς ιστορικοί όπως ο Finley ή ο Toynbee, ασχολήθηκαν εκτεταμένως με την «ελληνική περίπτωση».  Δίπλα στα μεγάλα έργα στέκουν οι τραγικοί εκπεσμοί, δίπλα στο άσπερο φως το απόλυτο σκοτάδι. Στα όσα ακολουθούν θα εκτιμηθούν οι μεγάλες εσωτερικές συγκρούσεις των Ελλήνων στο αρτιπαγές νέο Ελληνικό κράτος μετά το 1828 και έως το 1974, ενώ στο επόμενο κεφάλαιο θα δούμε για το ίδιο χρονικό διάστημα τις μεγάλες επιτυχίες.

Οι εμφύλιοι κατά τη περίοδο της επανάστασης, δεν θα μας απασχολήσουν εδώ, αν και είναι δηλωτικοί της κατάστασης που υπήρχε στο ελληνικό γένος και θα αρχίσουμε από τη περίοδο του κυβερνήτη Καποδίστρια 1828 -1831, κατά την οποία αυτή η κατάσταση δεν έχει αλλάξει παρά ελάχιστα.

Η περίοδος αυτογνωσίας ενός λαού απαιτεί μακρό χρονικό διάστημα. Η αυτογνωσία μπορεί να αναλυθεί σε τρεις παραμέτρους περιεχομένου. Στην κοινή ιστορική καταγωγή, στο ενιαίο πολιτισμικό φορτίο και στους στόχους του μέλλοντος. Στην επαναστατική και μετεπαναστατική Ελλάδα η διαδικασία αυτογνωσίας βρισκόταν στην πλήρη της εξέλιξη. Η εθνική και λαϊκή αυτογνωσία, επιτυγχάνεται από τη πνευματική δράση των διανοουμένων, δηλαδή των ανθρώπων εκείνων που συγγράφουν ιστορικά έργα, λογοτεχνικά, επιστημονικά, πολιτιστικά, φιλοσοφικά, κλπ., με τα οποία καταφέρνουν να συγκροτήσουν και να προβάλουν την πολιτισμική ταυτότητα στην οποία αναγνωρίζει βιωματικά τον εαυτό του ο λαός. Την εποχή που εξετάζουμε, δηλαδή τις δεκαετίες του 1820 και 1830, η δράση τέτοιων ανθρώπων ήταν ελλιπέστατη και η ελληνική αυτογνωσία σχηματιζόταν μέσα από αργές και συγκρουσιακές διαδικασίες. Οι δύο αυτές δεκαετίες ήταν γεμάτες από συγκρούσεις Ελλήνων με Έλληνες και είχαν ως βάση κυρίως την διανομή των λιγοστών οικονομικών πόρων. Οι εμφύλιοι πόλεμοι που προηγήθηκαν της αφίξεως του Καποδίστρια, το Γενάρη του 1828, πιστεύτηκε πως θα τελείωναν και πως το ελληνικό κράτος θα εγκαινίαζε μια φάση αποδοτικής συγκροτήσεως.

Οι Έλληνες βρισκόταν όπως ήταν φυσικό, σε κατάσταση έσχατης ένδειας. Τα βιοτικά μέσα πενιχρά, οι υποδομές ανύπαρκτες, οι οικονομικές συνθήκες απαρχαιωμένες, το χρήμα σπάνιζε, και οι άνθρωποι προσπαθούσαν να επιζήσουν με τα διατροφικά προϊόντα που παρήγαγαν οι ίδιοι, ζώντας σε καλύβες. Επιπλέον το νεοσύστατο ελληνικό κράτος ήταν υπέρ χρεωμένο στις δυτικές δυνάμεις, λόγω των δανείων που έλαβε κατά τη διάρκεια της επανάστασης. Η κατεστραμμένη οικονομία της Στερεάς και της Πελοποννήσου αλλά και οι εμφύλιοι που προηγήθηκαν του 1828, δεν έδιναν μεγάλα περιθώρια στον κυβερνήτη Καποδίστρια για μεγαλεπήβολα σχέδια. Οι Έλληνες κάτοικοι της νότιας Ελλάδας που συνέστησαν το ελληνικό κράτος ήταν περίπου 800,000, δηλαδή το  1/5 των Ελλήνων και το 1/4 της εκτάσεως των σημερινών  γεωγραφικών ορίων.  Το δημόσιο ταμείο ήταν εντελώς άδειο ενώ οι δανειακές υποχρεώσεις και οι ανάγκες ανασυγκροτήσεωςξεπερνούσαν κάθε δυνατότητα. Έτσι ο Καποδίστριας αναζητούσε απεγνωσμένα νέα δάνεια από τις δυτικές δυνάμεις και συγκεκριμένα από την Αγγλία απ’ την οποία ήθελε ετήσιο δάνειο ενός εκατομμυρίου φράγκων για δέκα χρόνια και 500,000 από τη Γαλλία και Ρωσία. Με αυτά θα πλήρωνε τους τόκους των προηγούμενων συναφθέντων δανείων και την πολεμική αποζημίωση προς τη Τουρκία. ​[1] Προσπάθησε να εισάγει χρηματικό φόρο για τις εθνικές προσόδους αλλά λόγω της ανυπαρξίας χρημάτων η προσπάθεια απέτυχε. Οι φόροι καταβάλλονταν σε είδος, δηλαδή 30% για τις εθνικές γαίες και δέκα τοις εκατό (δεκάτη) για τις ιδιωτικές.

Ωστόσο το μεγάλο πρόβλημα που αντιμετώπιζε ο Καποδίστριας ήταν η διανομή των εθνικών γαιών μετά την αποχώρηση των τούρκων. Ένα μικρό μέρος από αυτές το κατείχαν οι προύχοντες και οι κοτζαμπάσηδες, όπως και επί τουρκοκρατίας αλλά το μεγαλύτερο ανήκε στο ελληνικό κράτος. Η πολιτική του Καποδίστρια ήταν να διανείμει τις εκτάσεις στους Έλληνες χωρικούς που μέχρι τότε ήταν εξαρτημένοι από τις περιουσίες των μεγάλων προυχόντων και του κλήρου. Η πεποίθηση του ήταν πως δεν μπορεί να συγκροτηθεί σύγχρονο κράτος όταν οι πολίτες του δεν απολαμβάνουν ιδιοκτησιακών προνομίων. Με άλλα λόγια επεδίωκε να διαλύσει το δίκτυο των ημί -φεουδαρχικών σχέσεων που είχαν επικρατήσει στην προεπαναστατική περίοδο. Όπως ήταν φυσικό η πολιτική αυτή προκάλεσε την αγάπη του λαού στο πρόσωπο του αλλά ταυτόχρονα επέφερε το μίσος των κυρίαρχων ομάδων των κοτζαμπάσηδων.

Ο Ιωάννης Καποδίστριας ήταν ένας εμπνευσμένος ηγέτης, με πλούσια πνευματικά και διπλωματικά προσόντα, αποφασιστικός πολιτικός και οξυδερκής άνδρας ταυτόχρονα. Γεννήθηκε στη Κέρκυρα το Φλεβάρη του 1776 από ευγενείς γονείς. Είχε λάβει ευρεία μόρφωση στο πανεπιστήμιο της Πάντοβα όπου σπούδασε νομικά, ιατρική και φιλοσοφία. Σε ηλικία 25 ετών γίνεται ένας από τους δύο διοικητές της ανεξάρτητης Ιονίου Πολιτείας το 1801. Επιφέρει δημοκρατικές και φιλελεύθερες αλλαγές στο σύνταγμα της Πολιτείας που είχαν εισάγει οι Ρώσοι και οι Τούρκοι, αλλά αργότερα ως Κυβερνήτης κατηγορείται ως απολυταρχικός και δεσποτικός. Το 1807 στέλνεται στη Λευκάδα για να οργανώσει την άμυνα του νησιού σε επίθεση του Αλή Πασά και εκεί γνωρίζεται με τους οπλαρχηγούς Κολοκοτρώνη, Μπότσαρη, Ανδρούτσο με τους οποίους και συνδέεται μέχρι το τέλος. Η πολυμάθεια και οι ικανότητες του δημιουργούν καθαρή φήμη που φθάνει μέχρι τον τσάρο Αλέξανδρο τον Α΄, ο οποίος και τον προσκαλεί στη Ρωσία όπου και τον εντάσσει στη διπλωματική του υπηρεσία, το 1809. Είναι ο καλύτερος όλων και γρήγορα γίνεται υπουργός των εξωτερικών της Ρωσίας, τίτλο που διατηρεί από το 1816 έως το 1822. Παραιτείται από το αξίωμα του γιατί ο τσάρος ήταν αντίθετος στην ελληνική επανάσταση και καταφεύγει στη Γενεύη όπου έχαιρε μεγάλης εκτίμησης λόγω της συνδρομής του στην απόκτηση συντάγματος της Ελβετίας με την δομή των 19 καντονίων. Στις 30 Μαρτίου του 1827 η συνέλευση της Τριζοίνας τον  εκλέγει πρώτο Κυβερνήτη του νεοσύστατου ελληνικού κράτους.

Η πολιτική και οικονομική κατάσταση που βρήκε ο Καποδίστριας ήταν αποκαρδιωτική. Ο ελληνικός πληθυσμός πένονταν και μαστίζονταν από επιδημίες όπως ο τύφος και η ελονοσία. Κατά το πλείστον αγροτικός, ήταν συσπειρωμένος εξ’ ανάγκης γύρω από τους προεστούς και τους προύχοντες, δηλαδή στο ισχύον προεπαναστατικό κοινοτικό δίκτυο εξουσίας που μεσολαβούσε κερδοφόρα ανάμεσα στους τούρκους κατακτητές και τους Έλληνες χωρικούς. Μη ενσωματωμένες ομάδες, όπως οι κλέφτες και οι αρματολοί, δρούσαν πότε επιδείχνοντας γενναιοφροσύνη και πότε αντικοινωνικότητα. Ομάδες ατάκτων με τους αρχηγούς τους, κυρίως στη Ρούμελη, αναζητούσαν πότε εδώ και πότε εκεί, τρόπους βιοπορισμού και επιβίωσης. Η κοινωνική δομή έμοιαζε να κυριαρχείται από το δίκιο του ισχυρού και οι «φύλαρχοι» οδηγούσαν τους υποτακτικούς τους εκεί όπου ένα πολύμορφο κέρδος ήταν μεγαλύτερο.  Ο Καποδίστριας ήθελε να θέσει τέλος στο σύστημα της κοινοτικής εξουσίας των κοτσαμπάσηδων με σκοπό τη συγκρότηση ενός σύγχρονου κράτους που θα διέπονταν από τους κανόνες του νόμου και τις λειτουργίες θεσμών. Ένα καθεστώς μικροιδιοκτητών γης θα ήταν η βάση του νέου κράτους. Ήθελε ο ίδιος να μοιράσει 5.000.000 στρέμματα Εθνικής γης στους Έλληνες αφού τότε ένας στους δέκα ήταν ιδιοκτήτης. Στο πλευρό του είχε τον Κολοκοτρώνη και τους οπαδούς του αλλά απέναντι του ήταν συγκεντρωμένοι σχεδόν όλοι οι κοτσαμπάσηδες. Ο Πιπινέλης γράφει: «οι πρόκριτοι και οι καπεταναίοι γρήγορα συντάχθηκαν ενάντια στον Καποδίστρια σε λυσσώδη αγώνα... ενώ ο λαός τάχθηκε με τον Κυβερνήτη. Ο Καποδίστριας αντελήφθη ότι αν ήθελε να επιβληθεί έπρεπε από την αρχή να πατάξει την ολιγαρχία» ​[2].

Όπως ήταν φυσικό ολόκληρο το δημογεροντικό και προυχοντικό κοινοτικό σύστημα στράφηκε εναντίον της πολιτικής του Κυβερνήτη. Εναντίον του τάχθηκαν επίσης και οι ομάδες των μικροεφοπλιστών και εμπόρων της Ύδρας και των νησιών, που συνασπίζονταν γύρω από τον Μαυροκορδάτο και Κουντουριώτη του Αγγλικού «κόμματος». Ο Καποδίστριας δεν είχε πολλές επιλογές. Ή θα έπρεπε να ακυρώσει την πολιτική του ή θα ερχόταν σε μετωπική σύγκρουση με τα πολύχρωμα καπετανάτα της ισχύουσας τάξης. Προτίμησε τη σύγκρουση αλλά ο τρόπος που το έκανε όξυνε ακόμα περισσότερο την κατάσταση. Εμφορούμενος από ιδέες κατασταλτικής τάξης και πεφωτισμένης δεσποτείας, κατάργησε το βουλευτικό, και τις δημογεροντίες γιατί ασκούσαν αντικυβερνητική δράση και διόρισε έμπιστους προς αυτόν ανθρώπους στα νευραλγικά σημεία της διοίκησης. Οι πράξεις αυτές έδωσαν το δικαίωμα στους αντιπάλους του να του προσάψουν κατηγορίες για δεσποτισμό και αυταρχισμό.  « Ο Σισίνης, ο πλούσιος προεστός του Μωριά και πρόεδρος της Γερουσίας απολύθηκε.. Ο προεστός Ζωγράφος εξορίστηκε στην Ύδρα εξ’ αιτίας της αντικυβερνητικής του δραστηριότητας. Ένας προύχοντας της Λειβαδιάς κλείστηκε στη φυλακή και ο Κουντουριώτης κατηγορήθηκε  ότι συνεργάζεται με τους πειρατές. Στην πραγματικότητα ο Καποδίστριας κατάργησε τις κοινότητες και διόρισε δημάρχους στη θέση τους»​[3]. Αλλά και Έλληνες νεότεροι ιστορικοί όπως ο Κορδάτος, ο Βουρνάς, ο Ζεύγος, κλπ., αποτίμησαν τον Καποδίστρια με τον ίδιο τρόπο. Απ’ ό,τι μαρτυρούν τα γεγονότα, ο Κυβερνήτης δεν συμπαθούσε πολύ τις δημοκρατικές διαδικασίες όχι από πεποίθηση αλλά γιατί πίστευε πως κάτω από τις υπάρχουσες συνθήκες αυτές θα ήταν διαβλητές. Η αντιπολίτευση του Μαυροκορδάτου και των Υδραίων θα μπορούσε ίσως να αντιμετωπισθεί με ένα διαφορετικό τρόπο πιο αποτελεσματικό για την ίδια την πολιτική του Καποδίστρια αφού είχε με το μέρος της το λαό.

Όταν όμως ασκεί κανείς κριτική από το έδαφος των σύγχρονων πολιτικών δημοκρατικών δεδομένων, είναι σαν να παραγνωρίζει τη πραγματικότητα της εποχής. Πουθενά στο κόσμο εκείνη την εποχή, εκτός ίσως της Αγγλίας, δεν υπήρχαν δημοκρατικά πολιτεύματα όπως τα γνωρίζουμε σήμερα. Η παλινόρθωση στη Γαλλία βρισκόταν σε εξέλιξη, η Ιερά Συμμαχία απέκλειε κάθε σκέψη για δημοκρατικές ελευθερίες και ατομικά δικαιώματα, και το μεγαλύτερο μέρος της Ελλάδας βρισκόταν υπό τουρκική κατοχή. Το κίνημα του Διαφωτισμού στη Γαλλία είχε συκοφαντηθεί από την ίδια την παραφθορά του, ο απόηχος της οποίας συμπαρέσυρε στην αφάνεια και τις ελληνικές ομάδες των διαφωτιστών. Ο Κοραής όπως είδαμε, γνώρισε την παρακμή και την επιθετικότητα των καποδιστριακών. Ο ίδιος ο Καποδίστριας παρά το ότι στην πρώτη νεανική του περίοδο ήταν κοντά στο πεδίο του φιλελευθερισμού στην δεύτερη φάση του ως Κυβερνήτης, ήταν οπαδός της ισχύος του ενός ανδρός. Φωτισμένος ηγεμών είναι αυτός που προσβλέπει στη βελτίωση του μορφωτικού και οικονομικού επιπέδου του λαού από τον οποίο αντλεί και την νομιμότητα του. Πέραν όμως αυτών, η πραγματικότητα εμφανίζεται ακόμα πιο πολύπλοκη. Οι λεγόμενοι Συνταγματικοί, δηλαδή η αντιπολίτευση του Αγγλικού «κόμματος», ίσως να συνάθροιζε το ελάχιστο μορφωμένο τμήμα των ελληνικών κοινοτήτων αλλά ταυτόχρονα χρησιμοποιήθηκε έντεχνα ως πολιτική κάλυψη και από τους κοτσαμπάσηδες προεστούς προκειμένου να εκθρονίσουν τον Καποδίστρια. Ο Καποδίστριας κατηγορήθηκε για απολυταρχικότητα και αυταρχικότητα. Το βασικό επιχείρημα της αντιπολίτευσης ήταν ότι κατάργησε την τοπική αυτοδιοίκηση. Η θητεία του στην τσαρική αυλή ενίσχυε την πειθώ του επιχειρήματος. Η αλήθεια όμως είναι πως για να ελεγχθεί και μειωθεί η ισχύς της ολιγαρχίας των προυχόντων θα έπρεπε να αλλάξει η δομή της τοπικής αυτοδιοίκησης γιατί αυτό το πρωτογενές επίπεδο εξουσίας ήταν απόλυτα ελεγχόμενο από τους κοτσαμπάσηδες. «Ο Καποδίστριας δεν ήταν τύραννος όπως τον κατηγόρησαν οι κοτσαμπάσηδες με την παγίδα του Συντάγματος.. Οι δημογεροντίες και οι δήμοι ήταν φέουδα των προεστών. Γι’ αυτό ο Κυβερνήτης έγινε ανυπόφορος, επιχειρώντας να επέπμβει στα άδυτα των αδύτων των κοτζαμπάσηδων. Όλος ο στρατός του Μαυροκορδάτου και των προεστών, οι λόγιοι, οι ποιητές και οι εφημεριδογράφοι, μπήκαν σε κίνηση ενάντια στον Καποδίστρια με πρόσχημα το Σύνταγμα.. Οι Υδραίοι στην εφημερίδα τους διαλαλούσαν τον θάνατο του τύραννου και τον θρίαμβο του Συντάγματος»​[4]. Ο Καποδίστριας δεν ήταν ούτε τύραννος ούτε αντιδραστικός. Πίστευε αντίθετα πως ελεύθερος Έλληνας είναι ο ΄Έλληνας με οικονομική ανεξαρτησία και ελεύθερη εργασία. Ο Γούτχαουζ καταλήγει στο εξής συμπέρασμα επί του θέματος: «η ιδιοκτησία της γης και η ελεύθερη εργασία έπρεπε να γίνουν σύμφωνα με τον Καποδίστρια οι βάσεις της Πολιτείας. Αυτή η πολιτική συνδύαζε πολλούς σκοπούς: το σπάσιμο του ολιγαρχικού συστήματος των μεγάλων γαιοκτημόνων, την διανομή της γης... και βαθμιαία την εγκαθίδρυση εκλογικού συστήματος με βάση την ιδιοκτησία. Αλλά οι κοτσαμπάσηδες προτιμούσαν να μοιράσουν μεταξύ τους τις δημόσιες προσόδους με το να είναι επικεφαλείς στις επαρχίες τους» ​[5]. Αντίθετα ο Φίνλευ γράφει πως ο Καποδίστριας κυβερνούσε με τους αδελφούς του, Βιάρο και Αυγουστίνο. Ιδιαίτερα ο Βιάρος : «Συλλάμβανε Έλληνες πολίτες και τους κρατούσε φυλακή  χωρίς να τους κατηγορεί για κάποιο αδίκημα, αλλά μόνο γιατί τον δυσαρέστησε η διαγωγή τους. Διόριζε δημογέροντες χωρίς να τηρήσει και τους τύπους της λαϊκής εκλογής. Έπαυε εκείνους τους οποίους ο λαός είχε εκλέξει κάθε φορά που εναντιώνονταν στα μέτρα του και τους αντικαθιστούσε με αυτούς που διόριζε ο ίδιος». 

Και αλλού στο έργο του «Ιστορία της Ελληνικής Επανάστασης» γράφει ο Φίνλευ: «Ο Καποδίστριας δεν περιόρισε τις καταχρήσεις των εκμισθωτών τουν φόρου της δεκάτης. Χρησιμοποίησε μάλιστα το σύστημα της εκμίσθωσης ως μέσο για την ενίσχυση της εξουσίας του. Ευνοούσε τους καπεταναίους όσους θεωρούσε προσωπικούς οπαδούς του και αύξανε την επιρροή του επιτρέποντας τους να ενοικιάζουν αυτά τα μεγάλα γεωγραφικά διαμερίσματα. Η πολιτική αυτή συχνά τον οδηγούσε να θυσιάζει εθνικά οφέλη στα κοπιαστικά σχέδια της προσωπικής του φιλαρχίας».

Από το 1830 ο Καποδίστριας τίθεται στο στόχαστρο των αντιπάλων του, οι οποίοι επιχειρούν όχι μόνο την πολιτική του αλλά και την φυσική του εξόντωση. Ο «βασιλιάς της Μάνης» προεστός Ιωάννης Μαυρομιχάλης καταλαμβάνει το τελωνείο και εισπράττει τους φόρους και ο γηραιός πατέρας του Πετρόμπεης δεν έπαψε να ζητά χρήματα από τον Κυβερνήτη. Στην άρνηση του, όπως γράφει ο Σπηλιάδης, ο Μαυρομιχάλης απάντησε: «Ο θρόνος στον οποίο κάθεσαι ανήκει σε μένα» ​[6]. Ο Καποδίστριας τον φυλάκισε αν και ήταν πάνω από 80 ετών. Από την Ύδρα ο προεστός εξόριστος Ζωγράφος σε γράμμα του στους Μωρεάτες  κοτσαμπάσηδες  έγραφε: «ο Κουντουριώτης δίνει 1.000 βενετικά δουκάτα  στον εκτελεστή  του τυράννου ως αντάλλαγμα για την πατριωτική του πράξη». Αρχίζουν οι στάσεις εναντίον της κυβερνήσεως φθάνοντας στο σημείο ακόμα και ο Μιαούλης, ναύαρχος του ελληνικού στόλου, να κινηθεί κατά του Κυβερνήτη. Ο Καποδίστριας καλεί προς βοήθεια τον Ρώσο ναύαρχο Ρίκορντ, και ο Μιαούλης βυθίζει τη φρεγάτα «Ελλάς» και την κορβέτα «Ύδρα». Το οδυνηρό τέλος είναι γνωστό. Στις 27 Σεπτέμβρη του 1831 ενώ ο Καποδίστριας πήγαινε να εκκλησιαστεί, τον δολοφονούν ο Γεώργιος και Κωνσταντίνος Μαυρομιχάλης. Ο ένας συνελήφθη επί τόπου από το λαό και κυριολεκτικά λιντσαρίστηκε και ο άλλος φυλακίστηκε και θανατώθηκε.

Το σχέδιο για αναδιανομή της εθνικής γης στους Έλληνες και το σχέδιο για συγκρότηση ελεύθερου κράτους, με το θάνατο του Κυβερνήτη ακυρώνονται. Το ανεξάρτητο αυτό κρατίδιο εισέρχεται σε περίοδο πλήρους αναρχίας και νέων εμφύλιων σπαραγμών. Η κοινωνική επανάσταση των Ελλήνων που στόχευε στη κατάργηση των προυχοντικών δομών εξουσίας που εγκαθίδρυσε η οθωμανική κατοχή ηττάται.

Ο Καποδίστριας κατηγορήθηκε από τους αντιπάλους του, το Αγγλικό και Γαλλικό «κόμματα», του Μαυροκορδάτου και του Κωλέτη αντίστοιχα, ότι τελούσε κάτω από τις σκοπιμότητες της ρωσικής εξωτερικής πολιτικής. Σ’ αυτό συνηγορούσε και η βοήθεια που πήρε από το Ρίκορντ για την αντιμετώπιση της αντίστασης από τους Υδραίους. Η κατηγορία αυτή όμως δεν ευσταθούσε απόλυτα και ήταν  σκόπιμη όπως αποδεικνύουν τα ιστορικά γεγονότα. Κατ’ αρχήν ο Καποδίστριας επεδίωκε τη συγκρότηση κράτους και τον περιορισμό της εξουσίας των γαιοκτημόνων προυχόντων. Αυτό δεν μπορούσε να το επιβάλλει καμία εξωτερική δύναμη παρά μόνο η συνείδηση του και οι πολιτικοκοινωνικές αρχές του. Επεδίωκε και αναζητούσε στήριξη ωστόσο και από τις τρεις μεγάλες δυνάμεις. Μάλιστα το μοντέλο των μικροϊδιοκτητών αγροτών και της ελεύθερης εργασίας που οραματιζόταν βρισκόταν σε αντίθεση με εκείνο που επικρατούσε στην τσαρική φεουδαλική Ρωσία. Επί πλέον, όπως ξέρουμε,  ο Γαλλικός στρατός με 12.000 άνδρες, ήταν αυτός που βοήθησε περισσότερο τον Κυβερνήτη στην εκδίωξη του Ιμπραήμ από το Μωριά και όχι ο Ρωσικός. Και τέλος ο Άγγλος υπουργός εξωτερικών Αμπεντήν σε ένα γράμμα του στον Σ. Τρικούπη που ήταν οπαδός της Αγγλίας, έγραφε: «Είμαι πεπεισμένος ότι ποτέ ο Καποδίστριας δεν θέλησε να θυσιάσει την Ελλάδα στη Ρωσία και με το να τον κατηγορήσει η Αγγλία και αδίκησε τον άνδρα και ζημίωσε την Ελλάδα»​[7]. Αλλά και ο Ν. Δραγούμης αναφέρει τα εξής: «οι Συντηρητικοί μισούσαν τον Καποδίστρια όχι γιατί νόμιζαν ότι ήταν ρωσόφιλος αλλά γιατί ακολουθούσε εξωτερική πολιτική ανεξάρτητη και επεδίωκε αύξηση των Ελληνικών συνόρων»​[8]. 

Η περίοδος του Καποδίστρια κλείνει με τραγικό τρόπο. Οι πολιτικές πράξεις και οι συμπεριφορές που καταγράφηκαν στην Ιστορία ήταν πολύ μακριά από εκείνες του αγώνα της  περιόδου της Επανάστασης. Τα επακόλουθα της δολοφονίας του Καποδίστρια είναι επίσης τραγικά για  τον Ελληνισμό. Για δύο χρόνια ξεσπούν εξεγέρσεις, συγκρούσεις συμφερόντων και τελικά νέος εμφύλιος.

Της δολοφονίας του Καποδίστρια, ακολούθησαν δύο χρόνια έντονων εσωτερικών αντιπαλοτήτων, εξεγέρσεων και συγκρούσεων. Τη διακυβέρνηση της μικρής απελευθερωμένης Ελλάδας ανέλαβε μια επιτροπή στην οποία συμμετείχαν ο Αυγουστίνος, αδελφός του Κυβερνήτη, ο Κολοκοτρώνης και ο Κωλέτης. Τυπικά ο Αυγουστίνος ήταν ο νέος Κυβερνήτης αλλά η κατάσταση ήταν τέτοια ώστε ήταν αδύνατον να κυβερνήσει.

Προς στιγμήν οι  καποδιστριακοί ενισχύθηκαν, μετά τη δολοφονία, αλλά γρήγορα οι λεγόμενοι Συνταγματικοί του Κωλέτη, Μαυροκορδάτου, Σ. Τρικούπη, κλπ, πήραν τον έλεγχο της καταστάσεως στα χέρια τους. Ουσιαστικά, συγκρούονταν συμφέροντα οικονομικής φύσεως, όπως είπαμε, και αφορούσαν στη διανομή των εθνικών γαιών. Πάνω σ’ αυτή τη βάση, και αν λάβει κανείς υπ’ όψιν το κριτήριο της εθνικής ανάπτυξης, οι πολιτικές συμπεριφορές που αναπτύχθηκαν ήταν αντιφατικές, αλλοπρόσαλλες, υποκριτικές και τελικά καταστροφικές. Κάτω από το σύνθημα της απόκτησης Συντάγματος, οι «συνταγματικοί» έκρυβαν τις επιδιώξεις τους να αποκτήσουν την πλειονότητα των εθνικών εδαφών, των εισπράξεων των φόρων και τους κρατικούς μηχανισμούς, κατηγορώντας τους καποδιστριακούς ως «ολιγαρχικούς» και  «αυταρχικούς». Όσο για το πολιτικό περιεχόμενο του Συντάγματος δεν είχαν καμία ιδέα. Γράφει ο καθηγητής Βερναρδάκης: «ήθελαν να εγκαθιδρύσουν λόγω μεν πολιτεία συνταγματική πράγματι δε καθιερώθη και εστερεώθη επί θεμελίων εδραιοτέρων ολιγαρχία φοβερά, ήτοι αυτός ο επί τουρκοκρατίας κοτζαμπασισμός επιχρισθείς μόνο δια του νωπού εκ της Δύσεως συνταγματικού ψιμμιθίου».

Αυτοί οι δεύτεροι, οι «ολιγαρχικοί», είχαν με το μέρος τους Έλληνες χωρικούς, κυρίως της Πελοποννήσου, αλλά δεν είχαν εκείνες τις πολιτικές ικανότητες να υλοποιήσουν τις πολιτικές που είχαν σχεδιάσει. Γρήγορα βρήκαν απέναντι τους τους Ρουμελιώτες ατάκτους, τους οποίους ο Κωλέτης κινητοποιούσε ανά πάσα κρίσιμη στιγμή υποσχόμενος υψηλούς μισθούς.

Δεδομένου ότι δεν υπήρχε έμπιστος κυβερνητικός τακτικός στρατός, ούτε νομοθετικά και εκτελεστικά σώματα, δηλαδή οργανωμένο κράτος, οι συγκρούσεις ήταν τυφλές, απρόβλεπτες και η ανομία που παρήγαγαν ενέτεινε το υπάρχον κοινωνικό και πολιτικό χάος. Οι 1300 περίπου κυβερνητικοί στρατιώτες που υπήρχαν όποτε δεν πληρώνονταν τους μισθούς τους κατέφευγαν στην αντίπαλη πλευρά της αντιπολίτευσης.

Σχεδόν αμέσως η συνέλευση του Άργους τέθηκε εκτός νομιμότητας από τους «συνταγματικούς». Ο Κωλέτης, κατάφερε να οργανώσει ένα σώμα ατάκτων, 1500 ρουμελιωτών και να επιτεθεί στη Πελοπόννησο. Λόγω όμως της απουσίας πειθαρχίας και σαφών στόχων της αντιπολίτευσης, ο Αυγουστίνος πέτυχε να τους εκδιώξει από το Άργος και να τους απωθήσει στα Μέγαρα.

Το δημόσιο Ταμείο ήταν και τότε άδειο και έτσι οι καποδιστριακοί του Αυγουστίνου δεν μπορούσαν να εκπληρώσουν τις υποχρεώσεις τους. Αντίθετα οι «συνταγματικοί» με τα χρήματα που διέθεταν, όπως ο Ζαϊμης, ο Κουντουριώτης, κ.α., κατάφεραν να εξαγοράζουν στρατιώτες και να εξασθενούν έτσι τις κυβερνητικές γραμμές. Σχηματίζεται Προσωρινή Εθνική Κυβέρνηση, από τους Κωλέτη, Ζαϊμη, Κουντουριώτη, κλπ, και κηρύσσει παράνομη τη Κυβέρνηση του Αυγουστίνου. Μάλιστα εκδίδει και εφημερίδα με το όνομα «Αθηνά» στην οποία στις 13/2/1832 αναγράφεται: «η Προσωρινή Εθνική Κυβέρνηση,  κηρύσσει: α) πάσα πώληση  προσόδων από την παράνομη εξουσία είναι άκυρος, β) όσοι τολμήσουν ν’ αγοράσουν προσόδους χάνουν όλα τα χρήματα τους, γ) πάσα εκποίηση εθνικών  κτημάτων είναι άκυρος, δ) όποιος χρωστά στην Επικράτεια και πληρώσει στην παράνομη εξουσία χάνει τα χρήματα του...»

Και ο στρατός του Κωλέτη μεγαλώνει γρήγορα και όπως γράφει ο ιστορικός Parish «τα στρατεύματα δεν πληρώνονται και η Κυβέρνηση δεν μπορεί να βασισθεί στη πίστη τους. Υπάρχουν μόνο 1500 άνδρες ενώ ο στρατός της αντιπολίτευσης με τον Κωλέτη, μεγαλώνει γρήγορα στα Μέγαρα».​[9]

Αλλά και ο ίδιος ο Κολοκοτρώνης, που πρωταγωνιστούσε των γεγονότων της εποχής, στα «Απομνημονεύματα» του γράφει : «ο Κωλέτης αφού δυνάμωσε το κόμμα του με την υποστήριξη της Ύδρας και άλλων σκανδαλοποιών (Μαυροκορδάτου – Προυχόντων) και το στράτευμα του με διπλώματα και ταξίματα, έλεγε: «αν βγάλετε τον Αυγουστίνο σας δίνω το ελεύθερο στην Πελοπόννησο να πάρετε τους μισθούς σας από τις δημόσιες προσόδους και να έχετε και του βαθμούς σας» ​[10].

Οι ξένες δυνάμεις με τους πρεσβευτές τους, (Αγλίας, (Ντόουκινς), Γαλλίας, (Ρούεν), Ρωσσίας, (Ράκμαν), υποστηρίζουν την κυβέρνηση του Αυγουστίνου και ο γαλλικός στρατός των 12,000 ανδρών δεν επιτρέπει την επέλαση του Κωλέτη στην Πελοπόννησο. Βρίσκεται στρατοπεδευμένος ανάμεσα στο Άργος και στα Μέγαρα αποτρέποντας τη σύγκρουση. Ωστόσο ο απεσταλμένος του Όθωνα, ανταποκριτής Θίερς, με επιστολές του στους πρεσβευτές καταφέρνει να τους πείσει πως οι καποδιστριακοί είναι κατά του βασιλιά και πως θα πρέπει να επιτραπεί η ανατροπή της κυβέρνησης.

Η κυβέρνηση των προυχόντων, εντείνει τις προσπάθειες της για την ανατροπή του Αυγουστίνου. Συγκαλείται Συνέλευση στη Πρόνοια, συντάσσει διακήρυξη με την οποία καλεί όλους τους προύχοντες και προεστούς του Μωριά να δράσουν κατά των «ολιγαρχικών». Εκλέγει Διοικητική Επιτροπή, στην οποία πρόεδρος είναι ο Κουντουριώτης, και συμμετέχουν ο Ζαϊμης, ο Κωλέτης, ο Μεταξάς, ο Μπότσαρης, ο Μαυροκορδάτος, ο Σ. Τρικούπης, και άλλοι.

Οι προύχοντες του Μωριά ανταποκρίνονται με πρώτους και καλύτερους τους Μαυρομιχαλαίους της Μάνης. Γράφει γι’ αυτούς ο Φίνλεϋ : «ο μπέης της Μάνης και η οικογένεια του φιλοδοξούσαν να καρπώνονται οι ίδιοι τις πλούσιες επαρχίες του Ταϋγέτου και της Ιθώμης.. αλλά ο ντόπιος πληθυσμός ήταν εχθρικός σ’ αυτές τις προσπάθειες των Μανιατών. Έτσι ο λαός στράφηκε στον Κολοκοτρώνη που έγινε ο προστάτης τους. Ο Νικήτας που ήταν οπλαρχηγός του, ήρθε και προστάτεψε την αγροτιά από την εισβολή των Μανιατών που ήθελαν αυτοδίκαια να είναι οι φοροεισπράκτορες  της Μεσσηνίας.. ο Νικήτας έχοντας την βοήθεια όλου του ντόπιου πληθυσμού και των ανδρών που μπορούσαν να πολεμήσουν  ...γύριζε στα χωριά και οργάνωνε τους οπλισμένους χωρικούς ώστε σε περίπτωση επίθεσης των Μανιατών να αντισταθούν όλοι μαζί.. Οι γεροντότεροι μάζευαν χρήματα για άμυνα και έτσι οι αγρότες συνέχιζαν να καλλιεργούν τη γη.. Τελικά ο Νικήτας απώθησε τον Ηλία Μαυρομιχάλη αν και μερικά χωριά λεηλατήθηκαν απ’ τους Μανιάτες.. Έτσι ο Κολοκοτρώνης έγινε ο υπερασπιστής της ελευθερίας ενώ ο Κωλέτης αν και αποκαλούσε τον εαυτό του συνταγματικό έγινε τύραννος και εχθρός των συνταγματικών διακηρύξεων.. Στις επαρχίες που επικρατούσε ο Κολοκοτρώνης επικρατούσε ασφάλεια ζωής και περιουσίας» ​[11].

Τελικά οι «Συνταγματικοί» τον Μάρτιο του 1832 επεμβαίνουν στο Μωριά και η κυβέρνηση του Αυγουστίνου για να αποφευχθεί μεγάλη αιματοχυσία παραιτείται. Τώρα ο Κολοκοτρώνης είναι η αντιπολίτευση και ασκεί δριμεία κριτική στις μεθόδους της κυβέρνησης των προυχόντων.

Δεν μπορούσε να συγχωρήσει τον Κωλέτη ο οποίος με τις άτακτες συμμορίες του Γρίβα, του Κριεζιώτη, του Χατζηχρίστου και του Θανασόπουλου έχοντας και την υποστήριξη των προυχόντων του Μωριά, καταδυνάστευαν τους χωρικούς της Πελοποννήσου.

Όμως επειδή τα ταμεία ήταν και πάλι άδεια, και οι υποσχέσεις του Κωλέτη προς τους ρουμελιώτες δεν μπορούσαν να εκπληρωθούν, αυτοί οι τελευταίοι εξεγέρθηκαν και εναντίον του. Λεηλατούσαν και έκλεβαν τα χωριά απαιτώντας τα χρωστούμενα. Τηρουμένων των αναλογιών, την ίδια αυτή κατάσταση την είχαμε συναντήσει και με τους γενίτσαρους της σουλτανικής Πύλης. Για την εκδίωξη των ρουμελιωτών ατάκτων από το Μωριά η κυβέρνηση των προυχόντων ζήτησε και έλαβε και την υποστήριξη του Κολοκοτρώνη.

Οι καποδιστριακοί, δηλαδή, Κολοκοτρώνης και οι γιοί του Κολλίνος και Γενναίος, και οι Σπηλιάδης, Καλλέργης, Πλαπούτας, Νικήτας, Τζαβέλας, κλπ, χάνουν την εξουσία αλλά τα ερείσματα τους στο λαό συνεχίζουν να είναι ισχυρά.

Η βαυαρική Αντιβασιλεία εγκαθίσταται στην Ελλάδα και διοικεί μέχρι το 1835, έως την ενηλικίωση του Όθωνα. Ο Άρμανσμπεργκ, λέγεται ότι ήταν υποστηρικτής της Αγγλίας, ο Μάουερ της Γαλλίας, ο Ρούτχαρτ της Αυστρίας, αλλά όπως και να ήταν, δεν στάθηκαν ικανοί να κυβερνήσουν τη χώρα. Ο Κολοκοτρώνης και οι καποδιστριακοί ήταν η αντιπολίτευση στην αντιβασιλεία γιατί αυτή προσεταιρίστηκε τις μεθόδους διοίκησης των «συνταγματικών». Το τραγικό στη ιστορία της εποχής είναι ότι ο Κολοκοτρώνης συλλαμβάνεται και καταδικάζεται σε θάνατο, σε μια παρωδία δίκης στην οποία ο πρόεδρος Πολυζωϊδης και ο Τερτσέτης αντιστέκονται με γενναιότητα. Τελικά αμνηστεύεται την ημέρα της ενηλικίωσης του Όθωνα στις 20/1/1835.

Ωστόσο πλήθος εξεγέρσεων ξεσπούν στον Μωριά για την απελευθέρωση του όπως εκείνη στη Μάνη το 1834 με αρχηγούς τον Μητροπέτροβα και τον Κριτσάλη. Η αντιβασιλεία με πρόσχημα την καταστολή αφοπλίζει τους πύργους του Μαυρομιχάλη και του Τζανετάκη και συλλαμβάνει τους «υποκινητές». Μια δεύτερη εξέγερση ξεσπά στη Μεσσηνία τον Αύγουστο του 1834 από τους Πλαπουταίους, τον Κριτσιάλη, και τον ανηψιό του Κολοκοτρώνη Ζερμπίνη. Μια τρίτη στην Ακαρνανία το 1836 από το Ναπαίο Μαλάμο που υποστήριζε τον Αυγουστίνο. Πολλές μικροεξεγέρσεις λαμβάνουν χώρα μέχρι το 1839 αλλά τώρα έχουν αντιβασιλικό χαρακτήρα.

Η αντιβασιλεία χρησιμοποιούσε άτακτους μανιάτες ή ρουμελιώτες οπλισμένους μισθοφόρους για τις καταστολές. Τελικά η εξουσία των καποδιστριακών κάμπτεται και η κυριαρχία των προυχόντων αποκαθίσταται όπως και επί τουρκοκρατίας, μετά από μια δεκαετία αιματηρών συγκρούσεων και εμφυλίων σπαραγμών. Ωστόσο η χώρα, αυτή η μικρή γωνιά της Ελλάδας, παραμένει χωρίς θεσμούς, χωρίς διοίκηση και χωρίς κράτος δικαίου. Το καθεστώς της ανομίας και του «δίκαιου» του ισχυρού συνεχίζονται όπως σχεδόν ακριβώς και επί τουρκοκρατίας. Άλλωστε και οι οικονομικές και κοινωνικές δομές της εποχής δεν έχουν αλλάξει εκείνων που υπήρχαν επί της σουλτανικής ηγεμονίας. Ο Μάουερ που ήταν υπεύθυνος για τα οικονομικά και νομοθετικά θέματα, παρατηρεί τα εξής: «υπάρχουν τρεις ξεχωριστές  τάξεις στη Ελλάδα. Οι άρχοντες, ο κλήρος και οι χωρικοί. Η Ελληνική κοινωνία θυμίζει την εικόνα της Γερμανίας του Μεσαίωνα. Οι αγρότες δεν διαφέρουν απ’ τους μεσαιωνικούς κολλήγους. Καλλιεργούν τα χωράφια του προύχοντα τους και είναι ανελεύθεροι, ένα είδος υποτελών χωρίς ιδιοκτησία». ​[12]

Οι οπαδοί του Κολοκοτρώνη, όπως ο Καλλέργης, ο Μακρυγιάννης και ο γιος του Γενναίος, ύστερα από διώξεις και φυλακίσεις, προσχωρούν στη νέα εξουσία και γίνονται αξιωματούχοι του στρατού. Όμως θα πρέπει να τονιστεί πως τις εξεγέρσεις δεν τις προκάλεσαν αυτοί αλλά η καταπιεστική πολιτική της κυβέρνησης. Όπως γράφει ο Φίνλεϋ « χωρίς την καταπίεση των προυχόντων και των κρατικών εφόρων που ξεσήκωσε τα παράπονα των γεωργών  στις επαρχίες, όπως όλοι ομολόγησαν αργότερα, δεν θα ξεσπούσαν η συνομωσία του Κολοκοτρώνη και οι ταραχές...  Οι καταχρήσεις και οι εκβιασμοί από ανθρώπους στην υπηρεσία του Κράτους ήταν συνεχείς... και καμία προσπάθεια δεν έγινε από τη κυβέρνηση Μαυροκορδάτου για τη βελτίωση του φορολογικού συστήματος» ​[13].

Η εθνική ιστοριογραφία προσεγγίζει με διαφορετικό τρόπο τα γεγονότα από την Επανάσταση μέχρι το 1839. Μοντέρνοι ιστορικοί όπως οι Κορδάτος, Ζεύγος, Βουρνάς, κλπ., πιστεύουν πως οι εσωτερικές διαμάχες ήταν αποτέλεσμα μάλλον της δράσης των ξένων δυνάμεων που συνωμότησαν εναντίον του ελληνικού λαού, μέσω των ξενοκίνητων κομμάτων, κάθε μία επωφελούμενη για τα δικά της συμφέροντα, και όχι αποτέλεσμα της πάλης για τη διανομή των οικονομικών πόρων και της πολιτικής διακυβέρνησης. Μια άλλη ομάδα ιστορικών όπως ο Κορίζης, ο Παπαρηγόπουλος, ο Ασπρέας, ο Πετρόπουλος, ο Καρολίδης ο Ευελπίδης, ο Βακαλόπουλος, κ.λπ.. πιστεύει πως οι διαμάχες της περιόδου θα πρέπει να αποδοθούν στις διαφορές ανάμεσα στους πολιτικούς και στρατιωτικούς, σε τοπικές διαφορές, στους αυτόχθονες και ετερόχθονες και ανάμεσα στα ξενοκίνητα κόμματα. Ο φατριασμός, ο τοπικισμός, η καχυποψία, τα μίση και τα πάθη για την εξουσία, θα πρέπει να θεωρηθούν ως οι βασικές αιτίες των εμφυλίων συρράξεων. Καμία από τις παρά πάνω «σχολές» δεν θα πρέπει να απορριφθεί υπό τον όρο ότι αυτές περιγράφουν μερικές όψεις της πραγματικότητες εμπλουτίζοντας την ελληνική ιστοριογραφία.

Η ιστορική κίνηση όμως έχει επιφέρει ταξινομήσεις και ιεραρχήσεις παραγόντων. Ο βασικός παράγοντας των εσωτερικών συρράξεων ήταν  η μάχη για το λουφέ, όπως θα πει ο Κολοκοτρώνης, είτε αυτός ήταν οικονομικός, είτε ήταν πολιτικός. Η διανομή των εθνικών γαιών και η διανομή των μέσων πολιτικής εξουσίας ανάμεσα σε οπλισμένες ομάδες εξήγειρε και τα πάθη και τη μνησικακία και τα φαινόμενα τοπικισμού και φατριασμού. Το τραγικό σημείο όμως είναι ότι από την εποχή εκείνη η ελληνική ιστορική κίνηση διαγράφει την ίδια τροχιά. Το θέμα, με παραλλαγές, επανήλθε και αργότερα επί Χ. Τρικούπη και Δελληγιάννη, και μετά επί Βενιζελικών και αντιβενιζελικών, μέχρι το δεύτερο Παγκόσμιο πόλεμο. Το θέμα της διανομής των εθνικών γαιών ανατυπώθηκε κατά τη μεταπολεμική περίοδο για να κλείσει κατά τη δεκαετία του 1920 με τους πρόσφυγες της μικρασιατικής καταστροφής. Αλλά, όπως θα δούμε, το ζήτημα της πολιτικής νομής του Κράτους διατηρήθηκε και διατηρείται έως τις ημέρες μας, γεννώντας όμως και αυτό ανυπέρβλητα προβλήματα διακυβέρνησης. Ωστόσο και το ένα θέμα, το οικονομικό και το άλλο θέμα, του πολιτικού ελέγχου του κράτους, δημιουργούν το ίδιο αποτέλεσμα. Μια ασθενή οικονομική και παραγωγική βάση που οδηγούσε και οδηγεί στη τραγική κατάληξη της χρεοκοπίας.

Το οικονομικό και πολιτικό καθεστώς, στο πρώτο ελληνικό βασίλειο, δεν δείχνει να διαφέρει σημαντικά από ό,τι επικρατούσε κατά τη περίοδο της Οθωμανικής κυριαρχίας. Η ήττα του πολιτικού φιλελευθερισμού, κύριος φορέας του οποίου ήταν οι Διαφωτιστές, αναγόρευσε τον συντηρητικό ρεαλισμό σε κύριο πρόγραμμα πολιτικής διευθέτησης. Η κοινωνία ήταν κατακερματισμένη και στοιχισμένη γύρω από τους ισχυρούς προύχοντες και την εκκλησία, οι οποίοι ήταν αντίθετοι με την δημιουργία συνταγματικού κράτους που θα διευθετούσε τα συμφέροντα των ομάδων με κριτήριο την κοινωνική συνοχή και την ορθολογική διανομή των πόρων. Έτσι οι επικρατούσες σχέσεις ήταν εκείνες του πωλητή / αγοραστή ψήφων, ανάμεσα στον προύχοντα και τους χωρικούς αλλά και οι αντίθετες δηλαδή οι σχέσεις προστασίας και εκμετάλλευσης, όπως και επί τουρκοκρατίας. Οι συλλογικές ελευθερίες του φιλελευθερισμού ήταν ενεργές μόνο κατ’ επίφαση και μόνο όταν εξέφραζαν τα συμφέροντα των ολιγαρχικών και τις μεταξύ τους ισορροπίες. Νομοθετικά σώματα, κόμματα και ετυμηγορίες, λειτουργούσαν κατά περίπτωση αλλά τα ψηφίσματα τους δεν είχαν ισχύ παρά μόνο στο εσωτερικό των παρατάξεων τους και όχι στο σύνολο του κοινωνικού χώρου. Ακόμα και οι κυβερνήσεις, όπως του Καποδίστρια, του Αυγουστίνου και αργότερα του Μαυροκορδάτου και Κωλέττη, δεν απολάμβαναν καθολική νομιμοποίηση. Ούτε οι «συνταγματικοί», ούτε οι «ολιγαρχικοί», περιέβαλλαν τα προγράμματα τους με τις ιδέες και  τις πολιτικές αρχές του φιλελευθερισμού. Αν θέλαμε να κρίνουμε τη κατάσταση με αντικειμενικό τρόπο, θα λέγαμε πως οι δομές εξουσίας και στις δύο μεγάλες ομαδοποιήσεις ήταν το ίδιο προσωποκεντρικές. Οι αρχηγοί, τα πρωτοπαλίκαρα και οι οπαδοί. Η απουσία δημοκρατικής διαβούλευσης έφερνε στο προσκήνιο μορφές διευθέτησης των διαφορών που στηριζόταν όχι στη νομική δημοκρατική διαδικασία αλλά στη συνομωσία, τον φατριασμό και τη βία.

Αφού οι κυρίαρχες δομές στηρίζονταν στις σχέσεις ισχύος κανείς δεν είχε ανάγκη την ανεξαρτησία ενός ουδέτερου κράτους που θα φροντίζει για την εξάλειψη των διαφορών και την κοινωνική ομογενοποίηση. Άλλωστε κάτι τέτοιο θα αποδυνάμωνε τις τοπικές εξουσίες σε όφελος της κεντρικής. Και όποτε αυτό κατέστη αναπόφευκτο, οι λεγόμενες φατρίες έκαναν ό,τι περνούσε απ’ το χέρι τους να το ελέγξουν.

Η αγροτική φύση της οικονομίας, η απαιδευσία και η έλλειψη μέσων πληροφόρησης, συντελούσαν ταυτόχρονα και πλήρως στη εφαρμογή του δίκαιου της ισχύος. Οι ομάδες του ελληνικού πληθυσμού που πραγματικά ενδιαφέρονταν να αποκτήσουν ένα ομογενοποιημένο κράτος, όπως οι έμποροι, οι εφοπλιστές,  οι τραπεζίτες, οι επιστήμονες, και οι λόγιοι, βρίσκονταν εκτός των συνόρων του νεοσύστατου μικρού ελληνικού βασιλείου.

Αλλά και στο διεθνές περιβάλλον δεν υπήρχε διαφορετική πολιτική διάταξη από εκείνη που επικρατούσε στην Ελλάδα. Η παλινόρθωση, και η επιστροφή του παλιού καθεστώτος, (ancient regime) έστω και με τη μορφή της «πεφωτισμένης δεσποτίας», οι συγκρούσεις και οι «στιγμιαίες δημοκρατικές επαναστάσεις» όπως εκείνη του 1848 στη Γαλλία και στη κεντρική Ευρώπη, δεν κατάφεραν να αποτελέσουν παράδειγμα προς μίμηση για τους Έλληνες. Αντίθετα οι οθωμανικές δομές ήταν πιο οικείες και εμπειρικά βιωμένες ώστε να μη θέλουν να τις αποχωριστούν. Τα δεδομένα ωστόσο, αρχίζουν να αλλάζουν, όπως θα δούμε, με  τις επαναστατικές εξεγέρσεις του 1843 και του 1862.

Η ΑΝΤΙΦΑΤΙΚΗ ΠΡΟΣΩΠΙΚΟΤΗΤΑ ΤΟΥ ΚΩΛΕΤΤΗ. 

Ο Ιωάννης Κωλέττης, ηπειρώτης από τη Χιμάρα, διαδραμάτισε σημαντικό ρόλο και στην προεπαναστατική περίοδο και στην μετεπαναστατική. Η σύντομη ειδική αναφορά που επιχειρείται εδώ δεν εξυπηρετεί κανέναν άλλον λόγο παρά μόνο το γεγονός ότι η παλινδρομική συμπεριφορά του αναπαριστά την καμπύλη στην οποία κινήθηκε η ιστορία της εποχής. Πολύ συχνά άλλαζε προσανατολισμούς και οι επιτυχίες διαδέχονταν τις αποτυχίες δημιουργώντας εναλλακτικούς κόμβους συγκρούσεων και συμφωνιών.

Ο Κωλέττης λοιπόν, έχει καταγραφεί από τους περισσότερους ιστορικούς ως εκφραστής των πιο ανήθικων μορφών πολιτικής: Δολοπλοκίες, εκμαυλισμοί, εξαγορές αντιπάλων, υπολογιστικές υποσχέσεις, πελατειακός λαϊκισμός, δουλοπρεπή υποταγή στο ξένο παράγοντα, συκοφαντίες και θανατισμοί. Μ’ αυτά τα στοιχεία συνέθεσε ένα πολιτικό μοντέλο αυταρχισμού και δεσποτικής επιβολής από το οποίο φυσικά απουσίαζε κάθε ιδέα ή και υπόνοια ιδέας, δημοκρατικής συμπεριφοράς. Όσο αλήθεια και αν είναι αυτό, ο Κωλέττης διαμορφώθηκε έτσι από το ταραγμένο και αντιφατικό περιβάλλον της μετά- επαναστατικής Ελλάδας. Το ίδιο θα μπορούσε ίσως να πει κανείς και για τον Α. Μαυροκορδάτο που και αυτός υπήρξε πρωθυπουργός για ένα διάστημα. Γιατί ο Κωλέττης στη προεπαναστατική περίοδο ήταν φορέας και οπαδός του διαφωτιστικού ρεύματος. Μάλιστα ήταν οπαδός του Ρήγα Φεραίου και λέγεται πως αυτός ήταν ο συγγραφέας της «Ελληνικής Νομαρχίας» του Ανωνύμου Έλληνος. Η «Νομαρχία» όπως είπαμε στα προηγούμενα, ήταν αφιερωμένη στη μνήμη του Ρ. Φεραίου.

Ο Ι. Κωλέττης γεννήθηκε το 1776 λίγο πριν τη Γαλλική Επανάσταση, και έλαβε πλούσια μόρφωση στο πανεπιστήμιο της Πίζας, στην Ιταλία. Ήταν γιατρός αλλά οι γνώσεις του επεκτείνονταν πολύ πέραν της ιατρικής φθάνοντας στα όρια και της φιλοσοφίας. Όσο και αν κατακρίθηκαν τα βάρβαρα ελληνικά του, ήξερε τα λατινικά, και τα γαλλικά. Όταν επέστρεψε στη Χιμάρα άσκησε το επάγγελμα του γιατρού προς χάριν των λαϊκών ανθρώπων. Συμμετείχε στον αγώνα τόσο κατά του Αλή Πασά όσο και κατά της Πύλης. Στην μετ’ επαναστατική Ελλάδα συντάχθηκε με τους «συνταγματικούς», όποια έννοια είχε ο όρος, και αναγορεύθηκε αρχηγός του Γαλλικού «κόμματος» συνάπτοντας μεγάλη φιλία με τον Πισκατόρι, πρεσβευτή της Γαλλίας. Για οκτώ χρόνια υπήρξε και ο ίδιος πρεσβευτής του ελληνικού κράτους στο Παρίσι, βιώνοντας την ταραγμένη πολιτική σκηνή της Γαλλίας. Συμμετείχε με τον Κολοκοτρώνη στη τριμελή επιτροπή υπό τον Κυβερνήτη Αυγουστίνο, αμέσως μετά τη δολοφονία του Καποδίστρια. Γίνεται ο πρώτος «εκλεγμένος» πρωθυπουργός μετά την συνταγματική επανάσταση του 1843 αμέσως μετά τη παραίτηση του Μαυροκορδάτου, έως το 1847 όπου και πεθαίνει ντυμένος πάντα, ακόμα και στο Παρίσι, με την ελληνική φουστανέλα, ψάλλοντας πατριωτικούς ύμνους.

Έγινε ωστόσο διάσημος για τις αντιδημοκρατικές μεθόδους που χρησιμοποιούσε και κατά τη σύγκρουση του 1832, στην οποία είχε στρατολογήσει άτακτους ληστές περιπλανώμενους, από τη Ρούμελη, εναντίον του Αυγουστίνου και Κολοκοτρώνη αλλά και με τη νοθεία της ετυμηγορίας του 1844. Θεωρείται, ο Κωλέττης, ο πατέρας της Μεγάλης Ιδέας, δηλαδή της αναβίωσης του Βυζαντινού μεγαλείου και της επέκτασης του Ελληνισμού αλλά όπως ήταν φυσικό βρήκε την σθεναρή αντίθεση του Guizot, πρωθυπουργού της Γαλλίας και του πρεσβευτή Πισκατόρι λόγω της Αγγλικής αρνήσεως. Σε ένα κείμενο του διαβάζουμε: «Δια την γεωγραφικήν της θέσιν η Ἑλλάς εἶναι το κέντρον της Εὐρώπης ισταµένη, και έχουσα εκ µεν δεξιών την Ανατολήν, εξ αριστερών δε την Δύσιν, προώρισται, ωστε δια µεν της πτώσεως αυτῆς να φωτίση την Δύσιν, δια δε της ἀναγεννήσεως την Ἀνατολήν». Δεν είναι απολύτως ξεκάθαρο αν ο Κωλέττης πίστευε στο νόημα της Μεγάλης Ιδέας ή το χρησιμοποιούσε ως εργαλείο για να διευρύνει την εκλογική του βάση και να ισχυροποιεί την επιρροή του. Πάντως είναι απολύτως βέβαιο, όπως προκύπτει από την αλληλογραφία του με τον Γάλλο Guizot, ότι παρέμεινε πιστός υπηρέτης των γαλλικών εντολών. Σε ένα γράμμα του ο Γάλλος για να αποτρέψει τα σχέδια για απελευθέρωση των ελληνικών περιοχών, του λέει: «Η Ευρώπη, δηλαδή οι εχθροί και οι φίλοι της Ελλάδας, δεν θέλει την προσεχή πτώση του Οθωμανικού κράτους και θα κάνει οτιδήποτε να βραδύνει την πτώση αυτή και τα αποτελέσματα της. Αν λοιπόν νομίζετε ότι εργάζεστε να πετύχετε αυτό το πράγμα που οι Ευρωπαϊκές χώρες θέλουν να αναβάλλουν η πολιτική τους θα στραφεί εναντίον σας... Δεν θέλω να περιπέσετε σε καμία πλάνη γιατί η Ευρώπη έχει λάβει σταθερή απόφαση και η Ελλάδα δεν θα μπορέσει να εκβιάσει την απόφαση της. Δεν ζητώ να καταπνίξετε τα αισθήματα σας αλλά μόνο να μην ενεργήσετε πρόσκαιρα γιατί έτσι ούτε τιμή ούτε όφελος θα έχετε. Συγκεντρώστε την προσοχή σας στην εσωτερική διοίκηση ώστε να κάνετε την Ελλάδα ένα Κράτος καλά κυβερνώμενο. Αυτό είναι το μόνο δυνατό για σήμερα και το μόνο αποτελεσματικό μέτρο για την προπαρασκευή του μέλλοντος».

Στις παραινετικές προτροπές του Γάλλου πρωθυπουργού ο Κωλέττης στην επίσημη αλληλογραφία του απαντά ως εξής: « Όσο θα είμαι πρωθυπουργός η Τουρκία δεν έχει να φοβηθεί τίποτα. Κάθε κίνημα εχθρικό ενάντια στα γειτονικά μας σύνορα, το θεωρώ καθαρά πολιτικό και επικίνδυνο. Αυτό σας είπα πολλές φορές στο Παρίσι και αυτό σας γράφω και από την Αθήνα. Είμαι θιασώτης του υπάρχοντος καθεστώτος .. Θαρθεί κάποια μέρα όταν η δύναμη των πραγμάτων θα κάνει ότι εμείς  δεν μπορούμε να κάνουμε σήμερα. Γι’ αυτό αγωνίστηκα να βάλω χαλινό στην παράφορη ορμή αυτών που θέλουν να σπρώξουν την Κυβέρνηση σε οδό επικίνδυνη και αντεθνική» ​[14]

Από αυτό φαίνεται πως ο Κωλέττης είχε μεν αισθήματα για την επέκταση των συνόρων αλλά ο ρεαλισμός του δεν του επέτρεπε να πράττει αντίθετα προς τα συμφέροντα των  Γάλλων φίλων του. Του επέτρεπε όμως να υποδαυλίζει τις επιθυμίες του λαού για την υλοποίηση της Μ. Ιδέας, έστω και αν γνώριζε ότι κάτι τέτοιο ήταν απραγματοποίητο τουλάχιστον στην εποχή του.

Από την άλλη πλευρά, ήταν απλός στους τρόπους και ήθελε να μοιάζει για λαϊκός ηγέτης, το σπίτι του οποίου ήταν πάντα γεμάτο κόσμο έως έξω στο δρόμο, κοντά στην Πύλη του Αδριανού όπου έμενε, ζητώντας του εκδουλεύσεις.  Και αυτός κατά τη προσφιλή του μέθοδο έδινε αφειδώς υποσχέσεις άλλοτε εφικτές και άλλοτε ανέφικτες, χωρίς όμως να παύει να συζητά τα πολιτικά προβλήματα του τόπου με τους απλούς ανθρώπους και να σφυγμομετρά τις τάσεις κατ’ ευθείαν στη πηγή τους.  Συμπεριφορά ωστόσο που για τη μειωμένη πολιτική αντίληψη περί θεσμών του λαού θεωρείτο πηγαία φιλολαϊκή και απέδιδε πάντα τα επιδιωκόμενα αποτελέσματα. Η διαδικασία και μόνη, της επαφής του Πρωθυπουργού με τον απλό πολίτη ερμηνεύονταν ως απόδοση αξιοπρέπειας και υπόληψης στο φτωχό που κυνηγούσε τη τύχη του.  Η διαδικασία ως αυτόνομο μέσο πολιτικής και ως μέθοδος, ανεξάρτητα από τα εργαλεία των εισροών και των αποτελεσμάτων, του κόστους και του οφέλους, είχε τη δύναμη να νομιμοποιεί πολιτικές. Αυτό ισχύει και σήμερα ακόμα, αλλά η φαναριώτικη μεγαλοπρέπεια του Μαυροκορδάτου δεν το είχε αντιληφθεί και οι αποστάσεις που διατηρούσε με το λαό ήταν πάντα αποστάσεις ασφαλείας.

Κατά τη περίοδο της διακυβέρνησης του Κωλέττη δεν έγινε τίποτα το σημαντικό για την Ελλάδα εκτός από την όξυνση των πολιτικών παθών, τις δωροδοκίες, τις δολοπλοκίες και την ελεύθερη δράση των ξένων πρεσβευτών. Λόγω της μεγάλης του εξάρτησης από τη Γαλλία, η αντιπολίτευση τον κατηγορούσε ότι επεδίωκε να μετατρέψει ακόμη και το ορθόδοξο φρόνημα των Ελλήνων σε καθολικό. Η υπερβολή αυτή ήταν απόηχος του γεγονότος ότι στην Ελλάδα και στη νέα πρωτεύουσα την Αθήνα, ουσιαστικά κυβερνούσε η γαλλική πρεσβεία. Ο Κωλέττης φερόταν ως υπάλληλος, είτε από πεποίθηση είτε από ιδιοτέλεια, ανούσιο, επιφορτισμένος να προωθεί τα συμφέροντα του Λουδοβίκου Φιλίππου.

Η αντιπολίτευση και κυρίως το τμήμα εκείνο που συνδέονταν με την Αγγλία έτρεφε μίσος απέναντι του. Σαφώς η Αγγλία ήταν κατά του Όθωνα και απαιτούσε σε κάθε ευκαιρία την πληρωμή των τόκων και χρεολυσίων για το δάνειο των 60 εκατ., φράγκων αλλά και διάφορες άλλες αποζημιώσεις. Υποδαύλιζε στάσεις αξιωματικών, ληστείες και πολιτικές ανωμαλίες όποτε και όπως μπορούσε. Ο Κίτσος Τζαβέλας του γαλλικού «κόμματος» που διαδέχτηκε τον Κωλέττη δεν κατάφερε να τροποποιήσει την κατάσταση. Η επανάσταση του Φεβρουαρίου στη Γαλλία, το 1848, είχε και στην Ελλάδα σημαντικές επιπτώσεις. Πολλοί αξιωματικοί του στρατού στη Πελοπόννησο και στη Στερεά Ελλάδα κινήθηκαν απειλητικά προς τον θρόνο ζητώντας δημοκρατικές λύσεις. Ο βασιλιάς Όθωνας ζήτησε την παραίτηση του φιλογάλλου πρωθυπουργού και όρισε στη θέση του τον Κουντουριώτη.

Ένα κείμενο του στρατηγού Μακρυγιάννη μπορεί ίσως να φωτίσει τη γενική εικόνα που άφησε ο Κωλέττης μετά τον θάνατο του στους Έλληνες της εποχής: «Τότε έβγαλαν και το σώμα του Κωλέττη άλιωτο από τον τάφο του. Αφού αρρώστησε ο γκενεράλ Κωλέττης και φώναζε νύχτα και ημέρα και βάβιξε και γκάριξε και βγήκε η ψυχή του, κοντά σε τρία χρόνια θέλησαν οι συγγενείς του να τον ξεχώσουνε κι’ ο φίλος του ο στενός ο πρέσβης Πισκατόρης, οπού εργάζονταν μαζί εδώ και ξόδιασαν και κατηχούσαν τους ορθοδόξους χριστιανούς να τους κάνουν δυτικούς, στέλνει να φκιάση τάφον μαρμαρένιον του φίλου του τού Κωλέτη. Και τον βγαίνουν καθώς τον θάψαν μόνον τα μάτια του ήταν βουλιασμένα και η μύτη του ολίγον πειραμένη – τα μάτια του ότι έβλεπαν τις πράξες οπούκανε δια την πατρίδα του και θρησκεία του και τόσους άδικους φόνους των αγωνιστών, του Νούτζου, του Παλάσκα, του Δυσσέα (τον Ανδρούτσο) κι’ αλλουνών, κι’ αχώρια πόσους νέους τάφους άνοιξε εις τις εκλογές, πόσοι σκοτωμοί έγιναν και γίνονται, πόσες μείναν χήρες κι’ ορφανά, τι έπαθε η πατρίδα γενικώς, πόσοι αγωνισταί πήγαν εις τους Τούρκους, κι’ όλες οι φυλακές γιομάτες από αυτούς ως την σήμερον δια ν’ αναστηθή η παρανομία κι’ αδικία, να μη μείνη φωνή εις τον λαόν, ούτε ψήφος, αλλά η δύναμη η στρατιωτική και οι υπάλληλοι να γιομίζουν τις κάλπες και να βγάζουν όσους ήθελαν και μας έκαμεν όπως είμαστε δια να φανή πιστός και τίμιος εις τους ξένους του φίλους. Τότε η βρώμα του πεθαμένου δεν άφηνε να ζυγώσουν οι άνθρωποι πλησίον του κι’ έτρωγε αναθέματα πλήθος από τους μαστόρους όσο να του χτίσουν το μαρμαρένιο του τον τάφο. (Μακρυγιάννης Άπαντα)

Αλλά και ο Ι. Δραγούμης σοφά προφητεύει : «Έκτοτε πολλά και μεγάλα συνέβησαν. Και  στάσεις και πολιτικαί δολοφοφίαι και διαβολαί αμείλιχοι και των καθεστώτων ανατροπαί. Ασφαλέσερον δε κρίνοντες, μετά τριακονταετή πείραν τεκμαιρόμεθα ότι και κατά τα στυγερά εκείνα γεγονότα και κατά τα μεταγενέστερα τα και μέχρις ημών το επί της πρώτης συνταγματικής βουλής και του ομοχρόνου συνταγματικού υπουργείου  αναβλύσαν εκείνο δηλητήριον  διαδοθέν ανηλεές εις τας φλέβας του τε πολιτικού και του κοινωνικού σώματος, λυμαίνεται και σήμερον αυτό. Ουδέ προβλέπω το τέλος της λύμης».

Έτσι κλείνει η περίοδος Κωλέττη αφήνοντας την Ελλάδα σε πλήρη απογοήτευση γιατί διαφορετικά προσδοκούσε ότι θα εξελισσόταν η πρώτη συνταγματική περίοδος.

H πρώτη μετεπαναστατική περίοδος κλείνει τυπικά με την έξωση του Όθωνα. Η κατάσταση όμως στην οικονομική και πολιτική πραγματικότητα παραμένει σχεδόν αμετάβλητη. Η πολιτική διαφθορά, το μίασμα της συναλλαγής, οι κομματικοί ανταγωνισμοί και οι προσωπικοί υπολογισμοί συνυπάρχουν με τις θετικές προσπάθειες των Ελλήνων για ανάπτυξη της οικονομίας, για την απελευθέρωση των ελληνικών χωρών και την βελτίωση του πολιτεύματος. Το ιστορικό πλαίσιο του 1860 ορίζεται από την ένωση των Ιονίων Νήσων, στις 23/10/1863 με την Ελλάδα, τον ορισμό του Γεωργίου Α’ ως νέου βασιλιά, την έναρξη της Κρητικής επανάστασης (1866-69) και την εισαγωγή νέου συντάγματος το 1864. Το Σύνταγμα αυτό το οποίο εισάγει την Βασιλευόμενη δημοκρατία αντί της συνταγματικής μοναρχίας που ίσχυε μέχρι τότε, δεν άλλαξε ουσιαστικά εκτός από τις αναθεωρήσεις του 1911 και 1952, έως την 21η Απριλίου του 1967. Το Σύνταγμα του 1864, διαπνέεται από το πνεύμα του εκδημοκρατισμού του πολιτεύματος. Αναγνωρίζονται και κατοχυρώνονται τα ατομικά δικαιώματα του συνέρχεσθαι και του συνεταιρίζεσθαι, η ανεξαρτησία της δικαστικής εξουσίας και καθιερώνεται για πρώτη φορά η καθολική ψηφοφορία ενώ στην Ευρώπη το δικαίωμα αυτό το κατέχουν μόνο οι οικονομικά εύρωστοι. Οι γενικότερες διατάξεις του συντάγματος είναι μεταφορές των ευρωπαϊκών συνταγμάτων αλλά λόγω των διαφορετικών οικονομικών, πνευματικών, πολιτικών και κοινωνικών δομών που επικρατούν στην Ελλάδα, το νέο Σύνταγμα προκαλεί μάλλον περισσότερη σύγχυση και οξύνει ανταγωνισμούς. Δεδομένου ότι ακόμα η αστική τάξη στην Ελλάδα είναι στα σπάργανα, η ισχύς των απογόνων της Επανάστασης του ’21, των Φαναριωτών και του κοτσαμπασισμού είναι αυτή που καθορίζει τις εξελίξεις. Το κενό που δημιούργησε η κατάλυση της συνταγματικής μοναρχίας και η μη κατανόηση του νέου πολιτεύματος, δημιουργεί πολιτικές προσδοκίες καριέρας σε νέους πολιτικούς, υπερβολικές ατομικές φιλοδοξίες, με ελλειπές ή ανύπαρκτο ιδεολογικό περιεχόμενο, γεγονός που νοθεύει τη δημοκρατικότητα των πολιτικών αγώνων. «Οι εγωϊσμοί των πολιτευομένων, όπως γράφει ο Βακαλόπουλος, ο συνεπόμενος φθόνος, η πολιτική των υποσχέσεων, η λασπολογία, η συναλλαγή και το ψεύδος» γίνονται η κύρια μεθοδολογία διεξαγωγής της πολιτικής αντιπαράθεσης. Τα πολιτικά πάθη οξύνονται ακόμα περισσότερο διασπώντας την συνοχή της κοινωνίας και τους τεχνικούς διαχωρισμούς”. Ο καθηγητής Δ. Βερναρδάκης γράφει: «ο τύπος έχει αποχαλινωθεί, φατριασμός και ιδιοτέλεια , προσωπικαί μικρολογίαι, δίψα άσβεστος αιωνίου, αδιαλείπτου ανατροπής και καταστροφής, εξύμνησις των φίλων, κατασυκοφάντησις των εχθρών και προ πάντων αμείλικτος και άσπονδος κατά πάσης οιαδήποτε υπεροχής...του αυτού λέβητος των πυρίνων και φλογεών παθών, όπου ρίπτεται οσημέραι και κατακαίεται παν ό,τι ιερόν και όσιον έχει το έθνος, το γένος, η κοινωνία, η ανθρωπότης». Η μεταπήδηση από ένα πολιτειακό καθεστώς στο άλλο, από τη συνταγματική μοναρχία στη βασιλευόμενη δημοκρατία έγινε με τρόπο μηχανικό και επιφανειακό. Οι συνθήκες στη κοινωνία και οικονομία δεν ήταν ώριμες για τέτοιου είδους αλλαγές με αποτέλεσμα όχι την εμπέδωση και εμβάθυνση της δημοκρατίας αλλά της διαρκούς συκοφάντησης της. Το Σύνταγμα ήταν μάλλον αντιπερισπασμός και ταυτόχρονα προϊόν των γεγονότων που οδήγησαν στην έξωση του Όθωνα. Μετά τον Κριμαϊκό πόλεμο και την διάλυση των «ξενοκίνητων κομμάτων», ο βασιλιάς διόριζε και παραιτούσε κυβερνήσεις προσπαθώντας να βρει μια ισορροπία μετριασμού των πολιτικών παθών. Η κυβέρνηση του Βούλγαρη (Υδραίου προεστού), παραιτείται, διορίζεται κυβέρνηση του Μιαούλη, με τον Ραγκαβή, τον Κουμουνδούρου, τον Ράλλη, κ.α., που παραμένει έως το 1859. Αμέσως μετά διορίζεται κυβέρνηση του Μεταξά, με τους Μπότσαρη, Κουντουριώτη, Ζαϊμη, κ.α. Και αυτή η κυβέρνηση παραιτείται και ο Όθωνας δίνει εντολή για σχηματισμό Κυβέρνησης στον Καλλέργη ο οποίος ήταν πρεσβευτής στο Παρίσι και ο οποίος δεν αποδέχεται. Ξαναδίνει εντολή στον Μιαούλη ο οποίος προκηρύσσει εκλογές και τις κερδίζει αλλά οι ιστορικοί της εποχής λένε «με τρομοκρατία της εποχής του Κωλέτη, με καλπονοθεύσεις, με φυλακίσεις και με φοβία που οδήγησαν στον αποκλεισμό από την Βουλή των αντιπάλων του Κουμουνδούρου, Δεληγιώρη, και Ζαίμη»​[15] Αυτός είναι και ο λόγος για τον οποίο η κυβέρνηση αυτή ονομάστηκε κυβέρνηση του «αίματος». Σφοδρή κριτική αναπτύσσεται εναντίον του βασιλιά ο οποίος για να κατευνάσει τα πνεύματα, απευθύνεται προς τον γέροντα ναύαρχο Κανάρη για το σχηματισμό κυβέρνησης. Αυτός όμως θέτει όρους για την αποδοχή, όπως διεξαγωγή ελεύθερων εκλογών, διορισμό των υπουργών από τον πρωθυπουργό, και αλλαγές στα ανάκτορα. Οι όροι απορρίπτονται από τον Όθωνα με συνέπεια να γιγαντωθεί το αντιοθωνικό κίνημα που καθοδηγείται από τους νέους τότε Δεληγιώργη, Τρικούπη, Κουμουνδούρο και άλλους, με κορύφωση την απόπειρα δολοφονίας της Αμαλίας από έναν νεαρό ονόματι Δόσιο. Ο κλοιός γύρω από τα ανάκτορα σφίγγει και ο βασιλιάς για να διασωθεί ανακαλεί την δημοφιλή πολιτική της Μεγάλης Ιδέας. Η αντίθεση της Αγγλίας όμως είναι δεδομένη και έτσι συνδυάζονται δύο δραστικοί παράγοντες για τον εκπεσμό και την έξωση. Το αντιοθωνικό εσωτερικό κίνημα και η εξωτερική αντίδραση του διεθνούς παράγοντα. Η εκθρόνιση του Όθωνα, ο οποίος υπήρξε μάλλον εξιλαστήριο θύμα, δεν εισέφερε ένα δημοκρατικό κλίμα στην Ελλάδα. Αντίθετα τα πολιτικά πράγματα συνέχισαν να κινούνται με τον ίδιο φρικιαστικό τρόπο βίας. Οι εκλογές του 1862 διεξάγονται με πρωτοφανείς αυθαιρεσίες, πλαστογραφίες και καλπονοθεύσεις. Εκλέγονται 327 αντιπρόσωποι στην Εθνοσυνέλευση και οι διαμάχες έχουν αρχηγούς τον Βούλγαρη, τον Ρούφο, τον Κανάρη, τον Μαυρομιχάλη, τον Δεληγιώργη και τον Ζαίμη. Τελικά κατά το Γαλλικό πρότυπο η Εθνοσυνέλευση χωρίζεται στους Ορεινούς με τον Κανάρη και στους πεδινούς με τον Βούλγαρη. Οι οπαδοί δε αυτών των παρατάξεων, είναι οπλισμένοι πολίτες οι οποίοι συγκρούονται και αιματοκυλούν τους δρόμους της πρωτεύουσας. Κατά τον ίδιο τρόπο πολώνονται και οι κρατικοί μηχανισμοί, ο στρατός και η χωροφυλακή. Πυρπολούνται σπίτια πολιτικών όπως του Κουμουνδούρου, του Ζαίμη, του Βαλτινού, κλπ. Το φαινόμενο της ληστείας βρίσκεται σε έξαρση κάτω από τέτοιες συνθήκες και οι ληστοσυμμορίτες, όπως ο περιβόητος Κυριάκος, βρίσκονται σε στενή συνεργασία με τους πολιτικούς. Μάλιστα ο Βούλγαρης βοηθείται από αυτόν τον τελευταίο για να καταλάβει την εξουσία. Στις συγκρούσεις που ακολούθησαν σκοτώθηκαν διακόσια άτομα, πολλά σπίτια ληστεύθηκαν και τα ανάκτορα δέχθηκαν ανεπιτυχή επίθεση. Τα γεγονότα σταμάτησαν μόνο μετά την επέμβαση των μεγάλων δυνάμεων, οι οποίες απείλησαν ότι θα αποχωρήσουν από την Ελλάδα. Ο Φίνλευ χαρακτηρίζοντας τα γεγονότα γράφει ότι «οι ορεινοί και πεδινοί πολεμούσαν για να αποφασιστεί πια φατρία θα είναι στην εξουσία στην άφιξη του βασιλιά Γεωργίου»​[16]. Η ίδια κατάσταση συνεχίζεται και μετά την έλευση του Γεωργίου Α’ ο οποίος και αυτός διορίζει και παύει βραχύβιες κυβερνήσεις όπως και ο Όθωνας. Για παράδειγμα η κυβέρνηση του νεαρού Δεληγιώργη διατηρείται μόνο για δώδεκα ημέρες ενώ η επομένη του Βούλγαρη μόνο για δύο. Μέχρι το 1868 άλλαξαν στην Ελλάδα 16 κυβερνήσεις και 90 υπουργοί. Κατά συνέπεια το νέο προοδευτικό σύνταγμα δεν ήταν τίποτα άλλο παρά ένας τόμος χάρτου, και η δημοκρατία ένας απλός πολιτικός όρος. Δεν υπήρχαν πολιτικά κόμματα με ιδεολογία και πολιτικά προγράμματα, ούτε φυσικά και δημοκρατικές διαβουλεύσεις. Όπως περιγράφει στα άρθρα του ο Φίνλευ ένας κατάλογος από 112 άτομα που περίμεναν τον διορισμό τους, βρισκόταν στα χέρια του βασιλιά ο οποίος τον χρησιμοποιούσε κατά το δοκούν. Και ο Dakin γράφει « ο βασιλιάς είχε δικαίωμα να διορίζει και να παύει κυβερνήσεις και να διαλύει τη Βουλή... δικαίωμα που το εξασκούσε συχνά.. ο θρόνος κυβερνούσε με κυβερνήσεις μειοψηφίας και ακόμη και εξωκοινοβουλευτικές ... και έτσι υπήρχαν συνεχείς κρίσεις που έφεραν μια κατάσταση παράλυσης. Από μια άποψη ούτε καν υπήρχε κυβέρνηση»​[17]. Η βία, η νοθεία και οι δολοφονίες πολιτικών αντιπάλων σε συνδυασμό με την όξυνση των ληστειών και των συμμοριτών, αλλά και η εκμετάλλευση του αλυτρωτικού πάθους των Ελλήνων, ήταν χαρακτηριστικά που πρυτάνευσαν και στις εκλογές του 1868, του 1872 και του 1874. Το ερώτημα που τίθεται είναι αν αυτή η κατάσταση στη πολιτική σφαίρα των ανταγωνισμών, αντανακλούσε οικονομικά και κοινωνικά συμφέροντα ή ήταν απλώς θανάσιμοι προσωπικοί ανταγωνισμοί καριέρας. Προκαλεί έκπληξη το γεγονός ότι ο Κ. Τσουκαλάς εξηγεί πως η αστική τάξη που εγκαταστάθηκε στην πρωτεύουσα, δημιουργεί σύστημα πελατειακών σχέσεων, μέσω πολιτικού πατερναλισμού, καθώς η κοινοβουλευτική δημοκρατία προχωρούσε στην ελληνική ύπαιθρο.​[18]. Όμως πολιτικά κόμματα αρχών δεν υπήρχαν, ούτε προγράμματα και ιδεολογίες. Πόσο μάλλον δημοκρατικές διαδικασίες και θεσμοί εξουσίας. Εκείνο που μπορεί να δώσει κανείς ως ερμηνεία είναι ότι τα πολιτικά πρόσωπα της εποχής, προύχοντες, προεστοί και όποιοι άλλοι, αγνοώντας κάθε θεωρία δημοκρατίας και φιλελεύθερων αξιών, εμπειρικά υποκινούμενοι, προσπάθησαν να επεκτείνουν τα συμφέροντα τους καταλαμβάνοντας το νεοσύστατο κράτος. Για το σκοπό αυτό δημιούργησαν το πελατειακό σύστημα των οπαδών, το οποίο αποτελεί την απλοϊκή πρώτη φάση του αγώνα για κατοχή και διανομή των δημόσιων πόρων. Όσο μεγάλωνε η κρατική περιουσία των εθνικών γαιών, με την Ένωση των Ιονίων, και το 1881 με την προσάρτηση της Θεσσαλίας και Άρτας, αφού οι οθωμανικές περιουσίες περιέρχονταν στο κράτος, τόσο περισσότερο μεγάλωνε η οξύτητα της πολιτικής σύγκρουσης για την κατάληψη των κρατικών μηχανισμών και της κρατικής εξουσίας. Και η διαδικασία αυτή της εθνικής ολοκλήρωσης διήρκησε πάνω από εκατό χρόνια, κατά στάδια συντελούμενη, δημιουργώντας ταυτόχρονα το σύστημα των πελετειακών σχέσεων και της μικροιδιοκτησίας / μικροκαλλιέργειας. Το σύστημα αυτό εκτός από το γεγονός ότι εξέθρεψε την πολιτική αγριότητα εμπόδισε και την οικοδόμηση νέων καπιταλιστικών σχέσεων στις τότε μικρές πόλεις και στην ύπαιθρο. Είναι μάταιο να αναζητούμε εμπράγματες αποδείξεις για τις συγκρούσεις κεφαλαίου και εργασίας, αστών και φεουδαρχών, στην Ελλάδα του 19ου αιώνα, και στις πρώτες δεκαετίες του 20ου, όταν δεν υπήρχαν στοιχειώδεις υποδομές κοινωνικού και οικονομικού εξοπλισμού. Το σύστημα ιδιοκτησίας του οθωμανισμού / βυζαντινισμού, συνεχίστηκε και στο ελληνικό βασίλειο με το κράτος να παίζει το πρώτο ρόλο εμποδίζοντας την θεσμική συγκρότηση της κοινωνίας.

Το πιο παρεξηγημένο ζήτημα όμως στην εξέλιξη της ελληνικής ιστορίας είναι η Μεγάλη Ιδέα. Ένα θέμα που απέκτησε μεταφυσικές διαστάσεις. Εξ’ αντικειμένου όριζε ένα πλαίσιο μέσα στο οποίο είχε εγκλωβισθεί και η Ελλάδα και ο Ελληνισμός. Όλοι ήθελαν να δημιουργηθεί το ελληνικό βασίλειο με όρια εκείνα που άφησε η ύστερη βυζαντινή περίοδος, εκεί δηλαδή όπου ο ελληνικός πληθυσμός είχε μεγάλη πυκνότητα. Ακόμα και οι μεγάλες δυνάμεις διέβλεπαν και αναγνώριζαν το άδικο, αλλά οι αντικειμενικές συνθήκες του διεθνούς συσχετισμού δυνάμεων, δεν το επέτρεπαν. Ο αδρανής όγκος της Οθωμανικής αυτοκρατορίας, η τσαρική Ρωσία και η ΑγγλοΓαλλία, ισορροπούσαν πάνω σ’ ένα κινούμενο άξονα που το ελληνικό Εθνικό ζήτημα έπαιζε το ρόλο του μπαλαντέρ. Η μία εξουδετέρωνε την επικράτηση της ισχύος της άλλης μέσω της διαχείρισης των προβλημάτων που προέβαλε η αργή πτώση των Οθωμανών. Παλινδρομικά τόσο οι Έλληνες όσο και οι Βαλκανικοί λαοί, με αγώνες απελευθέρωσης κατάφεραν να αλλάξουν την εύθραυστη ισορροπία στις διεθνείς σχέσεις, αλλά αυτό πήρε μεγάλο χρονικό διάστημα. Τα αποτελέσματα των αλλαγών σημειώνονταν σταδιακά ενώ στο μεσοδιάστημα η πολιτική πραγματικότητα, τουλάχιστον στην Ελλάδα, καθορίζονταν από το αίτημα για την απελευθέρωση των υπόδουλων περιοχών. Στη λαϊκή συνείδηση διαμορφώθηκε η πεποίθηση πως η Ελλάδα θα πρέπει να επανακτήσει τα φυσικά της όρια, γεγονός που δεν μπορούσε να παραβλεφθεί από τους πολιτικούς και τα ανάκτορα. Δημιουργήθηκε μια θεμελιώδης αντίφαση ανάμεσα στην υποκειμενική θέληση ενός λαού και στην αντικειμενική πραγματικότητα της ισορροπίας δυνάμεων.

Οι Έλληνες πολιτικοί εγκλωβισμένοι στις επιταγές  της πραγματικότητας πολλές φορές διέψευσαν τους εαυτούς τους προβάλλοντας το αίτημα της Μ. Ιδέας όσο βρισκόταν στην αντιπολίτευση και το ακύρωναν όσο βρισκόταν στη κυβέρνηση. Από τον Κωλέτη έως τον Κουμουνδούρο και τον Δεληγιώργη, που θεωρούνταν μεγαλοιδεάτες, η υπακοή στους «προστάτιδες» δυνάμεις και η υποστολή του αιτήματος είναι αδιάψευστα παραδείγματα. Ακόμα και ο Χ. Τρικούπης όταν ήταν αντιπολίτευση είχε τεθεί επικεφαλής του αγώνα κήρυξης πολέμου κατά των Τούρκων αλλά όταν έγινε πρωθυπουργός τον υπέστειλε. Ο Κουμουνδούρος δεν συμμετείχε στην βαλκανική επανάσταση, λέγοντας ότι «ως άτομο είμαι υπέρ της Βαλκανικής συνεργασίας αλλά ως υπεύθυνος Έλληνας πολιτικός, είμαι υποχρεωμένος να κρατήσω τη χώρα μου ουδέτερη», και κήρυξε επίσης ουδετερότητα στο ρωσοτουρκικό πόλεμο το 1877-88. Το ίδιο και ο Δεληγιώργης αρνήθηκε την ελληνική βοήθεια στη Κρητική επανάσταση, δηλώνοντας πως η οικονομική δυσπραγία και τα χρέη καθιστούν την Ελλάδα ανίκανη παροχής υποστήριξης. Εναπόθεσε δε στις μεγάλες δυνάμεις να δώσουν λύση στο πρόβλημα. Και ο Τρικούπης όπως γράφει ο Παπαρηγόπουλος, όταν ήταν υπουργός των εξωτερικών, διαβεβαίωσε την Αγγλία κατηγορηματικά για την ουδετερότητα της Ελλάδας στο ρωσοτουρκικό πόλεμο αλλά όταν ήταν στην αντιπολίτευση ζητούσε επίμονα από τον Κουμουνδούρο να κηρύξει πόλεμο στην Τουρκία για την προσάρτηση των Ιωαννίνων. Τα παραδείγματα αυτών των πολιτικών συμπεριφορών αποδεικνύουν την σύγκρουση της υποκειμενική θέλησης και της αντικειμενικής ολότητας.

Σε ό,τι αφορά τη στρατηγική της Μεγάλης Ιδέας, οι ερμηνείες των ιστορικών ποικίλουν. Ο Κορδάτος και όσοι τον ακολούθησαν θεώρησαν πως αυτή αποτέλεσε την επίσημη ιδεολογία της αστικής τάξης. Αλλά πως θα μπορούσε να εξηγηθεί το γεγονός ότι οι εκπρόσωποι της όπως ήταν ο Τρικούπης όπως ισχυρίζονται, δεν συμμετείχαν στην Βαλκανική εξέγερση, και στη Κρητική επανάσταση; Ο Παπαρηγόπουλος από την άλλη θεωρεί ότι η υπόθεση απασχολούσε ολόκληρο την ελληνικό λαό, τόσο στο βασίλειο όσο και στις υποδουλωμένες περιοχές. Όποια ερμηνεία και αν δώσει κανείς, εκείνο που είναι βέβαιο είναι η αντικειμενικότητα του γεγονότος. Αυτό δημιουργούσε συνέπειες απ’ ευθείας στη κοινωνική συνείδηση χωρίς την ανάγκη διαμεσολάβησης καμίας απολύτως πολιτικής δύναμης ή προσωπικότητας. Η σταδιακή ολοκλήρωση του εθνικού χώρου, ήταν και πάλι αποτέλεσμα αντικειμενικών συνθηκών, που η πραγμάτωση της από την επίδραση του ανθρώπινου παράγοντα θα μπορούσε μόνο να την επιταχύνει ή να επιβραδύνει κατά κάποιο τρόπο. Στη προκειμένη περίπτωση τα συμφέροντα της ΑγγλοΓαλλίας την επιβράδυναν και μαζί της και τα μαρτύρια του ελληνικού λαού.

ΧΑΡΙΛΑΟΣ ΤΡΙΚΟΥΠΗΣ.

Το δεύτερο μισό του 19ου αιώνα κυλάει γρήγορα καταγράφοντας πυκνή συστάδα πολιτικών γεγονότων μέσα από την οποία αναδύεται σιγά – σιγά η αυτοσυνειδησία του ελληνικού λαού. Όσο προχωρούν οι δεκαετίες τόσο αποκαλύπτονται οι δυσκολίες και τα εμπόδια που πρέπει να νικηθούν για να αποκτηθεί η εθνική ταυτότητα. Οι ιστορικές συνθήκες την εποχή εκείνη είναι απολύτως καταναγκαστικές και η διεθνής πολιτική σκηνή επαναϊσορροπεί συνεχώς αλλάζοντας τον κεντρικό άξονα των εξελίξεων. Η οθωμανική αυτοκρατορία, η τσαρική αυτοκρατορία, ο κριμαϊκός πόλεμος, οι φιλελεύθερες και συντηρητικές δυνάμεις της δυτικής Ευρώπης, οι επαναστάσεις των υπόδουλων βαλκάνιων, οι ελληνοτουρκικοί πόλεμοι, οι διεθνείς διασκέψεις και τα συνέδρια, η απουσία διεθνών οργανισμών ρύθμισης των συγκρούσεων και ταυτόχρονα η απουσία ενός κράτους ηγέτου από τη διεθνή σκηνή, κάνουν τα πράγματα τόσο ρευστά και αντιφατικά ώστε να πολλαπλασιάζονται συνεχώς οι εστίες αστάθειας. Οι μεταβολές έχουν μεγαλύτερο φορτίο συγκρούσεων όταν αναφερόμαστε στον επιθετικό βιομηχανισμό που καταδιώκει ανελέητα κάθε εναπομείνασα φεουδαλική δομή που τολμά να μειώσει το επιδιωκόμενο κέρδος του.

Στη περιστρεφόμενη δύνη της διεθνούς πολιτικής, η πολιτική τάξη στο μικροσκοπικό ελληνικό βασίλειο χάνει τον προσανατολισμό της. Ομφαλοσκοπεί και επιδίδεται σε ανηλεείς αγώνες με τον ίδιο της τον εαυτό. Δεν θα μπορούσε να γίνει διαφορετικά γιατί οι πρωταγωνιστές της ούτε την κατάλληλη παιδεία διέθεταν ούτε την πολιτική εμπειρία, ούτε και τα βιώματα της Επανάστασης αφού οι πρωτεργάτες της είχαν όλοι πεθάνει. Εκείνο που κυριαρχούσε ήταν το εμπειρικό βραχυπρόθεσμο μικροσυμφέρον, που κάλυπτε το μακρινό ορίζοντα της αναγεννημένης δημοκρατικής Ελλάδας. Ήταν η διατήρηση και η αναπαραγωγή των μεγάλων οικογενειών των φαναριωτών και των κοτσαμπάσιδων στη νέα πολιτική και κοινωνική πραγματικότητα. Πολλοί ιστορικοί περιγράφουν τη κατάσταση της εποχής ως αποτρόπαια και φρικιαστική. Τα μίση, τα πολιτικά πάθη, οι εξοντώσεις, οι δολοπλοκίες, οι προσωπικές φιλοδοξίες, οι ληστείες, κλπ, δεν μπορούν να εξηγηθούν με οποιοδήποτε, όσο μετριοπαθές και αν είναι, μοντέρνο κριτήριο. Ασφαλώς γιατί το λάθος βρίσκεται στο γεγονός ότι με τα κριτήρια μιας άλλης, της δικής τους  εποχής, προσπαθούν να προσεγγίσουν την πρώτη μετεπαναστατική περίοδο. Κάθε εποχή όμως προδιαγράφει μια ολότητα που ενσωματώνει τόσο το παρελθόν όσο και τον πυρήνα του μέλλοντος. Φαινόμενα από διαφορετικές σφαίρες της κοινωνικής δραστηριότητας αλληλεπιδρούν και φτιάχνουν ένα μοναδικό και ενιαίο πρότυπο, ανεπανάληπτο και οργανικό. Κάθε σειρά γεγονότων είναι συναρτημένη με την προηγούμενη και εμπεριέχει ταυτόχρονα το αδρό περίγραμμα της επόμενης. Αν δεν είναι παιδαριώδης αφέλεια θα είναι εσκεμμένο λάθος να περίμενε κανείς να συναντήσει ένα Βολταίρο στο μικρό ελληνικό βασίλειο, ή ένα Ρουσώ. Το πλαίσιο των δυνατοτήτων και των μέσων, των επιλογών και των προοπτικών που προσέφερε ο κοινωνικός χώρος εκείνη την εποχή, όπως και κάθε άλλη εποχή, παράγει και τις προσωπικότητες οι καλύτερες των οποίων δηλώνουν μέχρι που μπορεί να φθάσει το επόμενο στάδιο στην εξελικτική διαδικασία. Τα όρια μέσα στα οποία θα κινηθεί η επόμενη γενιά προβλημάτων και οι λύσεις τους.

Την ιστορική διαδικασία εκείνης της εποχής την εκφράζει με τον καλύτερο τρόπο η προσωπικότητα του Χαρίλαου Τρικούπη. Όμως και αυτό το πιο εκλεπτυσμένο ατομικό στοιχείο, δεν κατάφερε να ξεφύγει από την περιορισμένη ποικιλία πράξεων που ανεχόταν ο ιστορικός ντετερμινισμός. Πότε με το λόγο και πότε με τη πράξη, προσπάθησε να διευρύνει τις επιτρεπτές συνθέσεις και δεν ήταν λίγες οι φορές  που τα κατάφερε. Βέβαιο είναι, πως ένας πολιτικός, δεν κρίνεται ούτε από αυτά που πιστεύει ούτε από αυτά που λέει στις αγορεύσεις του. Κρίνεται από τις πράξεις του γιατί μόνο αυτές μπορούν να εκφρασθούν σε συλλογικά γεγονότα από τα οποία αναδύονται οι νέες κοινωνικές πραγματικότητες. Γιατί οι πράξεις που καταλήγουν στη δημιουργία συλλογικών γεγονότων παλινδρομικά «επιτίθενται» στις παγιωμένες συνθήκες και τις αναγκάζουν να υποχωρήσουν αφήνοντας έδαφος για νέες συνθέσεις επιλογών και κανόνων.

Ο Χαρίλαος Τρικούπης ήταν ο ίδιος μια αντιφατική σύνθεση που ενσωμάτωνε με τον καλύτερο τρόπο την προοπτική της εποχής του γαντζωμένος όμως στον πυρήνα της.  Ήταν ένα πολυσχιδές σύμβολο που όχι μόνο έκφρασε αλλά και μετασχημάτισε την εποχή του. Χρησιμοποίησε και αυτός τα ίδια εργαλειακά μέσα πολιτικής που χρησιμοποίησαν και οι αντίπαλοι του, Κουμουνδούρος και Δηληγιάννης. Και αυτός μπλέχτηκε πολλές φορές στην αντίφαση λόγων και έργων, σκοπιμότητας και εθνικού συμφέροντος. Ο Τρικούπης όμως κατάφερε να διευρύνει τα όρια πολιτικής αντιπαράθεσης ώστε να υιοθετηθούν νέοι κανόνες, αξίες και αξιολογήσεις. Για παράδειγμα η αρχή της δεδηλωμένης, ήτοι η μη παραχάραξη της λαϊκής βούλησης από το βασιλιά, με διορισμό κυβερνήσεων μειονοψηφίας, ήταν ίσως η πρώτη αποδεκτή ρύθμιση που εισήγαγε τη κοινοβουλευτική συνταγματικότητα στην Ελλάδα. Όμως και αυτό επετεύχθη μέσα από την αντιφατική παλινδρομική σχέση προσωπικότητας – συνθηκών, γιατί ο Τρικούπης έστω και συγκρουόμενος με τον εαυτό του τελικά κατάφερε να προαγάγει οριακά τους πολιτικούς κανόνες. Και τούτο γιατί το 1875 είχε δημοσιεύσει ένα άρθρο στην εφημερίδα «Καιροί» με το οποίο υποστήριζε πως οι Κυβερνήσεις που σχηματίστηκαν από το 1868 ήταν καθαρά προσωπικές και όφειλαν την ύπαρξη τους στην προνομία του στέμματος να διορίζει και να παύει υπουργούς. Επίσης τόνιζε πως με τη διαστροφή του Συντάγματος και της εικονικότητας της Βουλής κυβερνάται πραγματικά η Ελλάδα σαν απόλυτη μοναρχία με ένα νόθο καθεστώς που διαπλάθει ανάλογα τους Έλληνες πολιτικούς. Υποστήριζε επίσης πως ο βασιλιάς θα πρέπει να δίνει εντολή σχηματισμού κυβερνήσεως στη πλειοψηφία του κοινοβουλίου. Όμως ο ίδιος προς το συμφέρον του, έπραξε ακριβώς το αντίθετο από αυτό που πίστευε. Δέχτηκε την εντολή να σχηματίσει κυβέρνηση από το στέμμα ενώ δεν ήταν καν στη βουλή το 1874. Στην ιστορική προκήρυξη προς τον ελληνικό λαό στις 27 Απριλίου 1875 αναφέρει: «η εμπιστοσύνη του Βασιλέως εκάλεσεν ημάς εις την Κυβέρνησην της χώρας προς πλήρη εν τη εξουσία εφαρμογήν της πολιτικής ής είμεθα συνήγοροι... η ανόρθωσις του Συντάγματος εν των γράμματι και τω πνεύματι αυτού έσεται υπογραμμός της ημετέρας πορείας εν τη ελευθέρα ενασκήσει των ανατεθέντων ημίν υπό της Αυτού Μεγαλειότητος καθηκόντων»​[19]

Μέχρι το τέλος της δεκαετίας του 1870 η αρχή της δεδηλωμένης υπήρχε ως ιδέα και όχι ως πραγματικότητα. Οι κυβερνήσεις, όπως εκείνες του Κουμουνδούρου, του Δηληγιώργη, του Κανάρη και του Τρικούπη, συνέχιζαν να είναι προσωπικές. Καταστατικά υπήρχαν όλες οι τυπικές προϋποθέσεις για να λειτουργήσει ο αστικός κοινοβουλευτισμός. Σύνταγμα, κοινοβούλιο, εκλογική διαδικασία. Στη πραγματικότητα όμως λόγω του επείσακτου των θεσμών και λόγω της έλλειψης αυτόχθονης πολιτικής κουλτούρας των Ελλήνων πολιτικών, επικρατούσε παραλυτική αταξία την οποία είτε δημιουργούσε είτε προσπαθούσε να αντιμετωπίσει περιστασιακά το στέμμα.

Ο Χ. Τρικούπης γεννήθηκε στο Ναύπλιο το 1832. Ο πατέρας του είναι ο Σπύρος Τρικούπης, εξέχουσα μορφή της εποχής, πολιτικός, διπλωμάτης, ιστορικός και ποιητής, ενώ η μητέρα του είναι η φαναριώτισα Αικατερίνη Μαυροκορδάτου, αδελφή του Αλέξανδρου. Δίχως αμφιβολία η επίδραση της πολιτικής στην διαμόρφωση της προσωπικότητας του Τρικούπη, ανιχνεύτηκε από τα παιδικά του χρόνια. Ο πατέρας του, ο θείος του, και ο νονός του (Μιαούλης), με τον έναν ή τον άλλο τρόπο κυβέρνησαν την Ελλάδα κατά τις πρώτες δεκαετίες της νέας της Ιστορίας. Οι σπουδές που έλαβε στα νομικά στο Παρίσι, αν και ήταν καλός και στα μαθηματικά, αλλά και οι ξένες γλώσσες που μιλούσε, ανέδειξαν τη προσωπικότητα του στη πρώτη γραμμή των πρωταγωνιστών της εποχής. Η πορεία της πολιτικής του ζωής δεν είναι γραμμικά ανοδική. Στην αρχή υπουργός εξωτερικών της κυβέρνησης Κουμουνδούρου, αργότερα αρχηγός του κόμματος του και αντίπαλος του Δηληγιάννη, κατέγραψε και επιτυχίες και αποτυχίες μέσα από τις οποίες διαφάνηκε η οξύτητα του πνεύματος του και η ισχυρή του θέληση. Αρκετές φορές συγκρούστηκε με το παλάτι και άλλες τόσες αρνήθηκε αξιώματα,  αμοιβές και αποζημιώσεις. Ο Τρικούπης κατάφερε να εκλεγεί 9 φορές βουλευτής και να σχηματίσει ως πρωθυπουργός 7 κυβερνήσεις. Η δε σύνταξη του, στο τέλος, ήταν 504 δρχ. Κατηγορήθηκε για αβελτηρία ή υπερβολή στο κρητικό ζήτημα αλλά η στάση του στο θέμα της Ανατολικής Ρωμυλίας υπήρξε αποφασιστική όπως και πριν, το 1863, με την συνθήκη της ένωσης της Επτανήσου. Αναμφισβήτητα οι διπλωματικές τους ικανότητες σε διεθνείς διαπραγματεύσεις ήταν μεγαλύτερες από τις κομματικές. Η κύρια επιδίωξη του ως πολιτικός, ήταν να εκσυγχρονίσει την Ελλάδα σε υποδομές και εκπαιδευτικές δομές. Παρά τη πενιχρή οικονομική κατάσταση στην οποία βρισκόταν η Ελλάδα, ο Τρικούπης κατάφερε να κατασκευάσει μεγάλα έργα όπως σιδηροδρομικά δίκτυα, λιμενικά έργα, τον ισθμό της Κορίνθου, δημόσια κτίρια στη πρωτεύουσα, και την αποξήρανση της λίμνης Κωπαϊδας. Παρ’ όλα αυτά στο παθητικό του καταγράφηκε η χρεοκοπία του 1893 αλλά στις διαπραγματεύσεις με τους πιστωτές ο Τρικούπης έδειξε απαράμιλλο σθένος. Αφού έλαβε την εξουσιοδότηση της Βουλής για τις διαπραγματεύσεις, πέτυχε τα τοκομερίδια των εσωτερικών δανείων που εκδόθηκαν σε χαρτονόμισμα να πληρωθούν στο ακέραιο ενώ τα τοκομερίδια των εξωτερικών δανείων που εκδόθηκαν σε χρυσό να πληρωθούν κατά 30%. Η περίφημη φράση που του αποδίδεται «δυστυχώς επτωχεύσαμεν» δεν ακούστηκε στην αγόρευση του αλλά στα απομνημονεύματα του ο Συγγρός που ήταν βουλευτής, γράφει ότι τον άκουσε να την εκστομεί αλλά άλλοι μελετητές μας πληροφορούν πως ακούστηκε να λέει: «τι θέλετε να είπωμεν εις τους δανειστές, δυστυχώς επτωχεύσαμεν»; Όπως και να έχει όμως η σημασία βρίσκεται στο ότι για μια ακόμα φορά η Ελλάδα τέθηκε κάτω από την διεθνή εποπτεία των πιστωτών της με πολύ σκληρούς όρους εξόφλησης των δανείων.  

Ο Χ. Τρικούπης ήταν σπουδαίος αγορητής. Σε κάθε του ομιλία στη Βουλή ασχολείτο το ίδιο προσεκτικά και με τα μείζονα και με τα ελάσσονα. Οι παρεμβάσεις του, ιδιαίτερα επί των προϋπολογισμών, σπάνια ήταν μικρότερες των τεσσάρων ωρών. Ωστόσο τόσο οι αγορεύσεις του όσο και τα άρθρα του, δεν διέπονταν από φιλοσοφικές και θεωρητικές υποστηρίξεις των θέσεων του, ούτε από ιδέες βάσει των οποίων θα εκδηλωθεί η ιδεολογική του συγκρότηση. Ασφαλώς και υπάρχουν αναφορές στο φιλελευθερισμό, στο κοινοβούλιο αλλά όχι και στη κοινοβουλευτική δημοκρατία. Αντίθετα στο περίφημο άρθρο του «Τις πταίει;» δέχεται την ύπαρξη δούλων λαών οι οποίοι κυμαίνονται μεταξύ ανοχής της αυθαιρεσίας και συνομωσίας και ελεύθερων λαών που δι’ ειρηνικών μέσων δύνανται να επιβάλλουν στους άρχοντες τους, τον προς αυτούς σεβασμόν. Σύμφωνα με τον Τρικούπη ο λόγος για τον οποίο υπάρχουν πολλές μερίδες πολιτικού ανταγωνισμού και εξωφρενικών συγκρούσεων, δεν είναι ότι αυτές αντιπροσωπεύουν διαφορετικά οικονομικά ή άλλα συμφέροντα, αλλά στο γεγονός ότι ο βασιλιάς διορίζει κυβερνήσεις της αρεσκείας του και πρωθυπουργούς αυτούς που τον εντυπωσιάζουν περισσότερο. Αυτό συνιστά κατάχρηση της βασιλικής εξουσίας και θα πρέπει σύμφωνα με τον Τρικούπη, να επικρατήσει η αρχή της δεδηλωμένης. Και πράγματι ο Γεώργιος Α’ στις 11 Αυγούστου 1875 εκφωνεί λόγο στη Βουλή, γεγραμμένο από τον Τρικούπη, με τον οποίο αποδέχεται τη συνταγματική αρχή του σεβασμού της πλειονοψηφούσας επιλογής του ελληνικού λαού.

Λίγο πριν όμως για το άρθρο του αυτό στους «Καιρούς» του εκδότη Πέτρου Κανελλίδη, που το δημοσίευσε ανυπόγραφο, κάτι που επέφερε την σύλληψη του εκδότη, ο Τρικούπης έστειλε επιστολή στον εισαγγελέα με την οποία παραδέχεται την πατρότητα των θέσεων, με συνέπειες τη σύλληψη και φυλάκιση του. Λίγο μετά όμως αποφυλακίζεται με βούλευμα από το Συμβούλιο των Πλημμελειοδικών.

Αγαπούσε να ταξιδεύει στις ευρωπαϊκές πρωτεύουσες και να παραμένει εκεί επί μακρόν, έως και πέντε μήνες, πληροφορούμενος τις εξελίξεις στο πολιτικό και ιδεολογικό στίβο εκ του σύνεγγυς. Ο Χ. Τρικούπης δεν ήταν αδιαφιλονίκητη προσωπικότητα στην εποχή του. Πολλές φορές δεν κατάφερε να εκλεγεί βουλευτής ούτε και στην ίδια του τη περιφέρεια, το Μεσολόγγι (1895). Ούτε και κατάφερε να αποφύγει την μήνι του λαού που εκφράστηκε με επίθεση στην οικία του, όταν ήταν στη κυβέρνηση Κουμουνδούρου.

Ήταν μετριοπαθής και συνετός πολιτικός εν μέσω θερμοκέφαλων αντιπάλων. Κύρια επιδίωξη του ήταν να οικοδομήσει ένα σύγχρονο κράτος, πρότυπο στην ανατολή. Επεδίωκε εισροές ξένων κεφαλαίων, κυρίως αγγλικών, τα οποία θα επενδύονταν στο τομέα των υποδομών, του στρατού και του κράτους. Έπραττε πάντα αυτό που του επέτρεπαν οι εξωτερικές συνθήκες της ισορροπίας των μεγάλων δυνάμεων και αυτό ήταν το κριτήριο για την άσκηση της εξωτερικής πολιτικής. Συνέστησε μετριοπάθεια στο κρητικό ζήτημα και γι’ αυτό ονομάστηκε από τους αντιπάλους του ως «χωροφύλακας της Τουρκίας» ή «αρμοστής της Αγγλίας».

Μεταγενέστερα, θεωρήθηκε από τους ιστορικούς ως εκπρόσωπος της ανερχόμενης αστικής τάξης. Και τούτο γιατί ο Τρικούπης προκειμένου να ενθαρρύνει την είσοδο του κεφαλαίου των Ελλήνων της διασποράς, υποτάχθηκε στις εγγυήσεις που ζητούσαν παρέχοντας προνόμια για την αγορά των τσιφλικιών της  Θεσσαλίας. Οι ιστορικοί αυτοί  χρησιμοποίησαν τις αναλυτικές κατηγορίες της «αστικής τάξης» της «μικροαστικής τάξης», «του λαϊκισμού» της «κεφαλαιοκρατίας», της «βιομηχανικής ανάπτυξης και εκμετάλλευσης» και ό,τι άλλο μπορεί να χαρακτηρίσει την μαρξιστική τυπολογία. Έτσι λοιπόν γι’ αυτούς ο Δελληγιάννης εκπροσωπούσε τον μικροαστισμό και την αντιπλουτοκρατία, τα παλιά τζάκια και την φεουδαρχία ενώ ο Τρικούπης την βιομηχανική και εμπορική τάξη. Μάλλον οι ιστορικοί αυτοί, από τον Κορδάτο και ύστερα έως τη δεκαετία του ’80, «μετεγκατέστησαν» τη μαρξιστική θεωρία όπως ήταν για την αναπτυγμένη Δύση στην αγροτική ημιφεουδαρχική Ελλάδα, χωρίς καν να αναρωτηθούν για το ενδεχόμενο της ανάγκης έστω και κάποιας μικρής  προσαρμογής. Έτσι ο Τρικούπης χαρακτηρίστηκε εύκολα ως αστός, όταν η αστική τάξη με την μαρξιστική έννοια, αποτελούσε για την Ελλάδα μακρινή θεωρητική προοπτική και εκσυγχρονιστής γιατί εισήχθη η γυμναστική στα σχολεία, οικοδομήθηκαν κάποια δημόσια κτίρια και υποχρεώθηκαν οι πολίτες των μικρών πόλεων όπως η Αθήνα, να μαζεύουν τις καβαλίνες από τους χωματόδρομους. Αν αυτά είναι κριτήρια αστικού εκσυγχρονισμού τότε τι θα πρέπει να ισχύει για τον Βίσμαρκ, ή τον Λουδοβίκο τον 14ο; Ο Τρικούπης ήταν για την εποχή του προοδευτικός πολιτικός όπως και ο Καποδίστριας. Επεδίωξαν αμφότεροι να πατάξουν την πολιτική αναρχία, τον κομματικό φατριασμό που συνεργάζονταν επιμελώς με τα ασκέρια των ληστών και τη φαυλοκρατία. Προσπάθησαν με άλλα λόγια να δημιουργήσουν τις βάσεις ενός σύγχρονου κράτους, αλλά δυστυχώς πολύ λίγα πέτυχαν. Παρά το γεγονός ότι αύξησε ο Τρικούπης τους φόρους, επιβάλλοντας ακόμα και φόρο επί των «αροτριώντων κτηνών» δίδοντας το δικαίωμα στο Δηληγιάννη να τον ονομάσει «φορομπήχτη», δεν κατάφερε να αποτρέψει τη χρεοκοπία της χώρας.

Η εύκολη και άκριτη εφαρμογή της μαρξιστικής θεωρίας, όπως και αν αυτή κουτσά – στραβά είχε νοηθεί, και όχι της μαρξιστικής μεθοδολογίας, οδήγησε σε συμπεράσματα πάνω στα οποία στηρίχτηκαν τα κόμματα της αριστεράς διαπράττοντας επίσης γιγαντιαία λάθη. Το γεγονός ότι το αστικό σύστημα έχει διαφοροποιημένη δομή σε παγκόσμια κλίμακα, διακριτές βαθμίδες και στάδια μη γραμμικής εξέλιξης, που παράγουν κοινωνικές συνθέσεις στις οποίες δεν κυριαρχούσε πάντα το μεγάλο κεφάλαιο αλλά συνυπήρχε με άλλες προκαπιταλιστικές δομές, δεν απασχόλησε ούτε ως ερώτημα τη νεώτερη ελληνική «μαρξιστική» ιστοριογραφία και κοινωνιολογία. Το γεγονός ότι το σύστημα δύναται να νοηθεί μόνο σε πλανητική κλίμακα και πως σ’ αυτή τη κλίμακα οι δομές που σχηματίζονται δεν είναι παντού ίδιες αλλά διαφοροποιούνται σε κεντρικές και περιφερειακές ζώνες, σε μητροπολιτικά κέντρα και τοπικές ενδοχώρες, σε κυρίαρχους και υποτελείς πόλους αντίστροφης εξέλιξης, που υπαγορεύουν και διαφορετικά πολιτικά πρότυπα συμπεριφοράς, άφησε παγερά αδιάφορους τους αναλυτές της μηχανιστικής αριστεράς, έως τη δεκαετία του 1970 που οι θεωρίες της διαφοροποιημένης αστικής οργάνωσης, της μητρόπολης και της περιφέρειας, κλπ, τους εξοβέλισαν από τη σκηνή. Απόδειξη της ισχύος των αναλύσεων των νεομαρξιστών στην αδιάψευστη εκδοχή τους είναι η εκκωφαντική εκδήλωση της παρούσας κρίσης που περνά η Ε. Ένωση.

Αλλά αν ο Τρικούπης ήταν αστός, τότε γιατί έλαβε υποστήριξη από τους 31 βουλευτές, εκπροσώπους των μεγάλων τσιφλικούχων της Θεσσαλίας και Άρτας το 1881; Γιατί ο Τρικούπης δεν υλοποίησε στην οικονομική της διάσταση τη πολιτική της Μ. Ιδέας, ενώ πολιτικά την επεδίωκε, δηλαδή της επέκτασης των αγορών και συνεπώς των κερδών, κατά τη προσφιλή ορολογία, και γιατί αδράνησε στη Κρητική Επανάσταση; Όχι η ελληνική κοινωνία του 1870 δεν ήταν διαιρεμένη ανάμεσα σε αστούς και φεουδάρχες και μικροαστούς, από την οποία διαίρεση προέκυπτε και το δικομματικό σύστημα του Τρικουπισμού / Δελληγιανισμού. Αναμφίβολη απόδειξη το γεγονός ότι ο δικομματισμός εξέλειπε το 1895 με τον φυσικό θάνατο των πολιτικών. Ο Βούλγαρης και ο Κανάρης πέθαναν το 1877, ο Δεληγιώργης το 1879, ο Θ. Ζαίμης το 1880 και ο Κουμουνδούρος το 1883. Οι οπαδοί των πρώτων συντάχθηκαν στο κόμμα του Τρικούπη ενώ οι του Κουμουνδούρου στον Δελληγιάννη. Οι πρώτοι κατά συνέπεια εξέφραζαν τις αστικές δυνάμεις ενώ οι δεύτεροι τον μικροαστισμό, τον λαϊκισμό και τον κοτσαμπασισμό. Οι μηχανιστικές αυτές διαιρέσεις όχι μόνο παραποιούν την κοινωνική πραγματικότητα της εποχής αλλά αποδεικνύουν πως δεν ήταν μόνο οι τυπικοί θεσμοί του κοινοβουλευτισμού επείσακτοι από τη Δύση αλλά το ίδιο και οι θεωρητικές ερμηνείες των αναλυτών που μάλλον εξυπηρέτησαν τις ανάγκες λήψης διδακτορικών διατριβών από δυτικά πανεπιστήμια παρά εξυπηρέτησαν επιστημονικούς ιστορικούς σκοπούς.

Αντίθετα ξένοι ιστορικοί είδαν πιο καθαρά τις διαστάσεις της πολιτικής πραγματικότητας, όπως ο Φίνλευ ή ο Μίλλερ. Για παράδειγμα ο Μίλλερ γράφει: «οι συνθήκες της Ελληνικής πολιτικής παρέμειναν οι ίδιες με αυτές του 19ου αιώνα. Υπάρχει ένα ψευτοκοινοβουλευτικό σύστημα 5 κομμάτων χωρίς αρχές, που χαρακτηρίζεται από ευνοιοκρατία και διαφθορά. ..Στη διάρκεια της παρούσας δυναστείας, σχηματίστηκαν 54 κυβερνήσεις και η τελευταία Βουλή του 1902 είδε το σχηματισμό 5 τέτοιων κυβερνήσεων..Επειδή δεν υπάρχουν σοβαρές διαφορές αρχών ανάμεσα στα κόμματα, η κοινοβουλευτική ζωή καταντάει ανταγωνισμός ανάμεσα σε αντιπάλους κομματάρχες που έχουν ο καθένας από μια φατρία, την οποία πρέπει να ανταμείψουν με θέσεις όταν πάρουν την εξουσία» ​[20]

